Nehemia Resan Ato Yerusalem Afasu No | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Betsimisaraka (Southern) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nMomma yɛnkɔ yɛn akyi kakra nkɔhwɛ nea ɛyɛe a wosii Yerusalem afasu no. Nehemia yɛ Israelni, na na ɔyɛ Ɔhene Artasasta akoa. Ná ɔte Persiafo kurow Susan mu. Nehemia nuabarima fii Yuda bɛkaa awerɛhosɛm bi kyerɛɛ no. Ɔbɛkaa sɛ: ‘Nkurɔfo a wɔsan baa Yerusalem no, wonni ahobammɔ. Kurow no afasu ne apon a Babilonfo bubui no, besi nnɛ obiara nsii.’ Asɛm no haw Nehemia. Ná Nehemia pɛ sɛ ɔkɔ Yerusalem kɔboa. Enti ɔbɔɔ mpae sɛnea ɛbɛyɛ a ɔhene no bɛma no akɔ.\nAkyiri yi, ɔhene no huu sɛ Nehemia anim ayɛ mmɔbɔmmɔbɔ. Ɔhene no bisaa no sɛ: ‘Minhuu wo sei da. Ɛyɛ asɛm bɛn?’ Nehemia kaa sɛ: ‘Me kurom Yerusalem asɛe, adɛn nti na m’anim renyɛ mmɔbɔmmɔbɔ?’ Ɔhene no bisaa no sɛ: ‘Dɛn na wopɛ sɛ meyɛ ma wo?’ Ntɛm ara na Nehemia bɔɔ mpae wɔ ne tirim. Afei ɔkaa sɛ: ‘Mesrɛ wo, ma menkɔ Yerusalem nsan nkosi afasu no.’ Ɔhene Artasasta ka kyerɛɛ Nehemia sɛ obetumi akɔ. Ɔhene no yɛɛ nhyehyɛe maa no, sɛnea ɛbɛyɛ a obetumi atwa kwantenten no akodu asomdwoe mu. Afei, ɔmaa Nehemia yɛɛ Yuda man no so amrado. Ɔmaa no nnua a ɔde bɛyɛ kurow no apon nso.\nBere a Nehemia duu Yerusalem no, ɔkɔhwɛɛ kurow no afasu no. Afei ɔboaboaa asɔfo ne mpanyimfo no ano, na ɔka kyerɛɛ wɔn sɛ: ‘Yɛn asɛm ayɛ mmɔbɔ. Ɛsɛ sɛ yesiesie ha.’ Nkurɔfo no penee so, na wofii ase sɛ wɔresan asi afasu no.\nNanso, Israelfo no atamfo binom serew wɔn. Wɔkaa sɛ: ‘Wuram kraman mpo betumi abubu ɔfasu a moresi yi.’ Adwumayɛfo no amma nsɛm a wɔn atamfo kae no ammu wɔn abam. Wɔkɔɔ so yɛɛ adwuma no. Ɔfasu no kɔɔ soro, na ɛyɛɛ den.\nAtamfo no yɛɛ wɔn adwene sɛ, wɔbɛfa akwan horow so aba Yerusalemfo no so prɛko pɛ. Bere a Yudafo no tee nea wɔpɛ sɛ wɔyɛ no, wɔn koma tui. Nanso Nehemia kaa sɛ: ‘Munnsuro, Yehowa ka yɛn ho.’ Ɔmaa awɛmfo bɔɔ adwumayɛfo no ho ban. Enti atamfo no antumi ammɛtow anhyɛ wɔn so.\nNna 52 pɛ no, wɔtoo afasu no wiei, na wosisii apon no nso. Nehemia de Lewifo no nyinaa baa Yerusalem sɛ wɔrebehyira afasu no so. Ɔhyehyɛɛ wɔn yɛɛ wɔn nnwontofo akuw mmienu. Wɔforoo atrapoe anaa stɛps a ɛwɔ Nsuaniwa Pon no ho kɔɔ ɔfasu no atifi. Nnwontofo kuw no baako de wɔn ani kyerɛɛ nifa, baako nso de wɔn ani kyerɛɛ benkum. Wɔnantew faa kurow no ho hyiae. Wɔhyɛn ntorobɛnto, wɔbɔɔ nnawuta ne asanku de too nnwom maa Yehowa. Esra ne nnwontofo kuw baako kɔe, na Nehemia nso ne baako kɔe. Wɔnantewee ara kosii sɛ wohyiaa wɔ asɔrefie hɔ. Nnipa a wɔwɔ Yerusalem no nyinaa bɔɔ afɔre maa Yehowa, na wogyee wɔn ani. Mmarima, mmaa, ne mmofra nyinaa gyee wɔn ani. Nnipa a wɔwɔ akyirikyiri no mpo tee nnwom a na wɔde anigye reto no.\n“Akode biara a wɔbɛyɛ de aba wo so no renyɛ yiye.”—Yesaia 54:17\nNsɛmmisa: Dɛn nti na Nehemia kɔɔ Yerusalem? Nna dodow sɛn na wɔde sii Yerusalem afasu no wiei?\nNehemia Nhoma no Nnianim Nsɛm\nNneɛma pii wɔ Nehemia nhoma no mu a Onyankopɔn asomfo betumi asua nnɛ.


Забур 108 CARS - Nnwom 108 AKCB\n1Onyankopɔn, me koma asi pi;\nmede me kra nyinaa bɛto wʼayeyi nnwom.\n2Munnyan, sanku ne bɛnta!\n3Awurade, mɛkamfo wo wɔ aman mu;\nmɛto wo ho nnwom wɔ nnipa no mu.\n4Wʼadɔe so, ɛkorɔn sen ɔsoro;\n7Onyankopɔn akasa afi ne kronkronbea se,\nna masusuw Sukot Bon.\n8Gilead yɛ me de; Manase nso saa ara;\n9Moab yɛ me guasɛn,\n10Hena na ɔde me bɛkɔ kuropɔn a wɔabɔ ho ban no mu?\n11Onyankopɔn, ɛnyɛ wo na woapo yɛn\n12Boa yɛn tia ɔtamfo no,\n13Onyankopɔn wɔ yɛn afa yi, yebedi nkonim,\nAKCB : Nnwom 108


Wikipedia:Mmra num - Wikipedia\nMmra a ɛfa Wikipedia ho na w'abɔ ne tɔfa wo ha yi.\n1 Wikipedia yɛ abɛɛfo ntentan fidie a yɛnya adesua firi hɔ.\n2 Yɛtwerɛ wikipedia wɔ berɛ a yɛnyina obi akyi na mmom ɛkɔ bɛkorɔ mu\n3 Wikipedia yɛ baabi a obiara bɛtumi adi dwuma wɔ hɔ,bɛyɛ nsesamu, wobɛda biribi adi wɔ hɔ\n4 Ɛwɔ sɛ ɔsamufoɔ biara a ɔwɔ wikipedia so de obuo ne anidie ma obiara\n5 Wikipedia nni nhyehyɛeɛ biara a ɛden.\nWikipedia yɛ abɛɛfo ntentan fidie a yɛnya adesua firi hɔ.\nWikipedia ka esu ahodoɔ pii a ebi tumi di dwuma biara na ebi nso di dwuma soronko ɛne beaɛ bi a yɛnya mmoa firi wɔ abɛɛfo ntentan fidie so. Wikipedia nyɛ beaɛ a obiara sɔreeɛ a na ɔkɔdi dwuma biara a ɔpɛ wɔ hɔ, beaɛ a yɛbɔ nnoɔma dawuro, beaɛ a yɛtua obi ka ma no di dwuma bi ma no, baabi a mmara anaa kabi ma me nkabi nni hɔ, anaasɛ yɛmmfa nnoɔma a yɛde to hɔ no ho, ɛnnyɛ baabi a yɛde nwuma anaa sɛ nkorɔfoɔ tetefon to. Ɛnnyɛ beaɛ a yɛ kyerɛkyerɛ nsɛm mu, yɛde koowa nkrataa to, anaa sɛ baabi a yɛ keka nkrataa ahodoɔ a ɛfa nnwuma ho gu, ewɔm sɛ wikipedia nhwehwɛmu afoforɔ binom yɛ saa deɛ.\nYɛtwerɛ wikipedia wɔ berɛ a yɛnyina obi akyi na mmom ɛkɔ bɛkorɔ mu\nYɛhwɛ sɛ yɛbɛnya atwerɛsɛm a emu nsɛm no yɛ fenkyɛm na ɛnyɛ nyiyimu na yakyerɛkyerɛ nsɛm titire a ɛwɔm, na ada mu soronko akyɛn afoforɔ.Yɛntae afoforɔ akyi,yɛkyerɛkyerɛ nsɛm mu kyɛn sɛ yɛbɛdi ho akyinnyeɛ. Baabi wɔ hɔ a yɛwɔ adwenem pɔ baakopɛ bi a ɛho wɔ mfasoɔ a wahyɛ no nso ɛna baabi nso wɔ hɔ a yɛwɔ adwenempɔ bebree a yɛkyerɛ aseɛ na ama no ayɛ fenkyɛm wɔ sɛdeɛ yɛhunu no kyɛn ne nokware anaasɛ sɛdeɛ yɛbesi ahwɛ no yie.Ɛwɔ sɛ yɛnya atwerɛsɛm biara firi beaɛ a yagye atom, beaɛ a yɛbɛtumi de yɛnho ato wɔn so ne titire sɛ akyinnyeɛ wɔ asɛmti no ho a anaa sɛ ɛfa obi a ɔteaseɛ ho. Ɔsamufoɔ no ankasa nimdeɛ a wanya afiri baabi, ne nkyerɛkyerɛmu anaasɛ n'adwenkyerɛ nni wikipedia hɔ.\nWikipedia yɛ baabi a obiara bɛtumi adi dwuma wɔ hɔ,bɛyɛ nsesamu, wobɛda biribi adi wɔ hɔ\nƐnam sɛ ɔsamufoɔ biara da n'adwuma biara wayɛ adi ma nnipa dɔm hunu no nti, atwerɛsɛm biara nyɛ ɔsamufoɔ biara dea ɛna wobɛtumi ayɛ nsesaeɛ wɔ wontoboa nom aberɛ biara na woasane akyɛ ama obiara ahu. Ɛwɔ sɛ yɛbu mmara ne nhyehyɛeɛ a ɛwɔ dwumadie no ho, yɛnni ho kwan sɛ yɛfa obi tirimpɔ a ɔnya firii beaɛ bi wɔ aberɛ ɔnikorɔ nnim ho hwee. Ɛtɔ mmerɛ bi a wofa nsɛm firi baabi a yɛtua sika a wontia mmara na mmom hwehwɛ na nya mmeaɛ ahodoɔ a yɛntua sika ansa.\nƐwɔ sɛ ɔsamufoɔ biara a ɔwɔ wikipedia so de obuo ne anidie ma obiara\nYɛmfa obuo mma afoforɔ a yɛne wɔn di dwuma wɔ wikipedia sɛ mpo yɛne wɔn adwene nkɔ bɛnkorɔ mpo a. Yɛmfa wikipedia mmara nni dwuma. Ɛmma yɛmma nnoɔma nhyɛ yɛn so. Gye adwenkyerɛ firii afoforɔ hɔ, yi adwene ntanta ne ntawantawa firi wonsesaeɛ bia wobɛyɛ mu. Fa akoma pa yɛ adwuma na nya gyedie wɔ afoforɔ mu. Ma w'anim nte na yɛ ahɔhogyeɛ. Sɛ akasakasa ba a nya abotare na ka no wɔ beaɛ a yɛkasa no. Fa kwan a yɛfa so siesie ntawantawa no ho. Kae hunu sɛ yɛwɔ atwerɛsɛm bɛyɛ ɔpepepe nsia, ahanan ne du baako ne ahannsia ne baako (6,411,601) wɔ "English Wikipedia" a ɛwɔ sɛ yɛdi ho dwuma ma no tu mpɔn.\nWikipedia nni nhyehyɛeɛ biara a ɛden.\nWikipedia wɔ atirimpɔ ne kwan a yɛbɛfa so ayɛ no, yɛbɛtumi asesa nnoɔma a ɛwɔm ne ne nkyerɛkyerɛmu aberɛ biara. Kwan a yɛbɛfa so adi dwuma no ho hia kyɛn sɛnea yɛbɛsi atwerɛ no ɛna ɛtɔ mmerɛ bia ansa na wikipedia no bɛtu mpɔn no gye sɛ yɛyi nnoɔma binom firim. Nya akokoɔduro na ma w'ani nkɔ atwerɛsɛm noa woredi ho dwuma no ho. Ɛmma wowerɛ nho wɔ mfomsoɔ a woayɛ ho ɛfiri sɛ, krataafa biara a wobɛyɛ ho adwuma biara no yɛ koraa nti wobɛtumi ayɛ nsesaeɛ wɔ wɔ ho\nYɛ yi fii "https://tw.wikipedia.org/w/index.php?title=Wikipedia:Mmra_num&oldid=27722"\nLast edited on 22 Obubuo 2021, at 15:22\nNsesae ba kratafa yi so da 22 Obubuo 2021, mmere 15:22.


1 Beresosɛm 6:1-81\n6 Lewi+ mma ne Gerson,+ Kohat,+ ne Merari.+ 2 Kohat mma ne Amram,+ Yisar,+ Hebron,+ ne Usiel.+ 3 Amram+ mma ne Aaron+ ne Mose+ ne Miriam.+ Na Aaron mma ne Nadab+ ne Abihu,+ Eleasar+ ne Itamar.+ 4 Eleasar+ woo Finehas,+ na Finehas nso woo Abisua.+ 5 Abisua woo Buki; Buki nso woo Usi.+ 6 Usi woo Serahia; Serahia nso woo Meraiot.+ 7 Meraiot woo Amaria; Amaria nso woo Ahitab.+ 8 Ahitab woo Sadok;+ Sadok nso woo Ahimahas.+ 9 Ahimahas woo Asaria. Asaria nso woo Yohanan. 10 Yohanan nso woo Asaria.+ Ɔno na odii sɔfo, ofie a Solomon sii wɔ Yerusalem no mu. 11 Asaria woo Amaria.+ Amaria nso woo Ahitab.+ 12 Ahitab woo Sadok.+ Sadok nso woo Salum. 13 Salum woo Hilkia. Hilkia+ nso woo Asaria. 14 Asaria woo Seraia.+ Seraia nso woo Yehosadak.+ 15 Yehosadak yi na bere a Yehowa nam Nebukadnesar nsa so de Yuda ne Yerusalem kɔɔ nkoasom mu no, wɔde no kɔe no. 16 Lewi+ mma ne Gersom, Kohat, ne Merari. 17 Eyinom ne Gersom mma din: Libni+ ne Simei.+ 18 Kohat+ mma ne Amram,+ Yisar, Hebron, ne Usiel.+ 19 Merari mma ne Mahli ne Musi.+ Eyinom ne Lewifo mmusua sɛnea wɔn agyanom din te:+ 20 Gersom ba ne Libni,+ ɔno nso ba ne Yahat, ɔno nso ba ne Sima, 21 ɔno nso ba ne Yoa,+ ɔno nso ba ne Ido, ɔno nso ba ne Sera, ɔno nso ba ne Yeaterai. 22 Kohat mma no bi ne Aminadab, ɔno nso ba ne Kora,+ ɔno nso mma ne Asir, 23 ne Elkana, ne Ebiasaf,+ na Ebiasaf nso ba ne Asir; 24 ɔno nso ba ne Tahat, ɔno nso ba ne Uriel, ɔno nso ba ne Usia, ɔno nso ba ne Saul. 25 Elkana+ mma ne Amasai ne Ahimot. 26 Elkana mma no bi ne Sofai,+ ɔno nso ba ne Nahat, 27 ɔno nso ba ne Eliab,+ ɔno nso ba ne Yeroham, ɔno nso ba ne Elkana.+ 28 Samuel+ mma ni: N’abakan ne Yoel, na nea ɔto so abien ne Abia.+ 29 Merari mma no bi ne Mahli,+ ɔno nso ba ne Libni, ɔno nso ba ne Simei, ɔno nso ba ne Ussa, 30 ɔno nso ba ne Simea, ɔno nso ba ne Hagia, ɔno nso ba ne Asaia. 31 Eyinom na Dawid+ de nnwonto hyɛɛ wɔn nsa wɔ Yehowa fie hɔ bere a wɔde Apam adaka no kosii hɔ no.+ 32 Ná wɔyɛ asomfo+ a wɔto nnwom+ ahyiae ntamadan no anim kosii sɛ Solomon sii Yehowa fie no Yerusalem;+ na wɔyɛɛ adwuma a wɔde ahyɛ wɔn nsa no.+ 33 Eyinom ne wɔn a wɔsomee ne wɔn mma: Kohatfo mu, odwontofo Heman+ a ɔyɛ Yoel+ ba, Samuel+ ba, 34 Elkana+ ba, Yeroham ba, Eliel+ ba, Toa ba, 35 Suf+ ba, Elkana ba, Mahat ba, Amasai ba, 36 Elkana ba, Yoel ba, Asaria ba, Sefania ba, 37 Tahat ba, Asir ba, Ebiasaf+ ba, Kora+ ba, 38 Yisar+ ba, Kohat ba, Lewi ba, Israel ba. 39 Ná ne nua Asaf+ som wɔ ne nifa so. Asaf yɛ Berekia+ ba, Simea ba, 40 Mikael ba, Baaseia ba, Malkiya ba, 41 Etni ba, Sera ba, Adaia ba, 42 Etan ba, Sima ba, Simei ba, 43 Yahat+ ba, Gersom+ ba, Lewi ba. 44 Na wɔn nuanom Merari+ mma a na wɔwɔ wɔn benkum so no bi ne Etan+ a ɔyɛ Kisi+ ba, Abdi ba, Maluk ba, 45 Hasabia ba, Amasia ba, Hilkia ba, 46 Amsi ba, Bani ba, Semer ba, 47 Mahli ba, Musi+ ba, Merari+ ba, Lewi ba. 48 Wɔde nokware Nyankopɔn fie ntamadan mu adwuma+ nyinaa hyɛɛ wɔn nuanom Lewifo+ no nsa. 49 Aaron+ ne ne mma na wɔbɔɔ afɔre+ wɔ ɔhyew+ afɔremuka ne aduhuam+ afɔremuka so sɛnea akronkronne no ho adwuma nyinaa te; wɔde pata+ maa Israel+ sɛnea nokware Nyankopɔn akoa Mose hyɛɛ wɔn no nyinaa. 50 Aaron+ mma no bi nso ne Eleasar,+ ɔno nso ba ne Finehas,+ ɔno nso ba ne Abisua,+ 51 ɔno nso ba ne Buki, ɔno nso ba ne Usi, ɔno nso ba ne Serahia,+ 52 ɔno nso ba ne Meraiot,+ ɔno nso ba ne Amaria, ɔno nso ba ne Ahitab,+ 53 ɔno nso ba ne Sadok,+ ɔno nso ba ne Ahimahas.+ 54 Eyinom ne wɔn tenabea sɛnea wɔn nsase a wɔatoto ho afasu no te;+ Aaron mma a wofi Kohat+ abusua mu nam ntonto so nyaa wɔn kyɛfa. 55 Enti wɔde Hebron+ a ɛwɔ Yuda asase so ne ɛho mfikyisase a mmoa bedidi so nyinaa maa wɔn. 56 Na kurow no ho mfuw ne ɛho nkuraa+ no, wɔde maa Yefune+ ba Kaleb.+ 57 Na Aaron mma no, nkurow a wɔde maa wɔn ni: guankɔbea+ kurow Hebron,+ ne Libna+ ne ɛho mfikyisase, ne Yatir+ ne Estemoa+ ne ɛho mfikyisase, 58 ne Hilen+ ne ɛho mfikyisase, ne Debir+ ne ɛho mfikyisase, 59 ne Asan+ ne ɛho mfikyisase, ne Bet-Semes+ ne ɛho mfikyisase; 60 na Benyamin abusuakuw mu, wogyee Geba+ ne ɛho mfikyisase, ne Alemet+ ne ɛho mfikyisase, ne Anatot+ ne ɛho mfikyisase maa wɔn. Nkurow dumiɛnsa+ na wɔde maa wɔn mmusua. 61 Na Kohat mma a aka no nso, wɔnam ntonto so de abusuakuw no ne Manase abusuakuw fã no nkurow du+ maa wɔn. 62 Na Gersom+ mma no, sɛnea wɔn mmusua te no, wɔnam ntonto so de Isakar+ abusuakuw ne Aser+ abusuakuw ne Naftali+ abusuakuw ne Manase+ abusuakuw a ɛwɔ Basan no nkurow dumiɛnsa maa wɔn. 63 Merari+ mma no, sɛnea wɔn mmusua te no, wɔnam ntonto so de Ruben+ abusuakuw ne Gad+ abusuakuw ne Sebulon+ abusuakuw nkurow dumien maa wɔn. 64 Enti Israelfo de nkurow no ne ɛho mfikyisase+ a mmoa bedidi so maa Lewifo+ no. 65 Bio nso wɔnam ntonto so de Yuda+ mma abusuakuw ne Simeon+ mma abusuakuw ne Benyamin+ mma abusuakuw no nkurow a wɔabobɔ din yi mae. 66 Na Kohat mma mmusua no bi nyaa nkurow wɔ Efraim+ abusuakuw asase so. 67 Enti nkurow a wɔde maa wɔn ni: guankɔbea kurow Sekem+ ne ɛho mfikyisase a ɛwɔ Efraim mmepɔw so, ne Geser+ ne ɛho mfikyisase, 68 ɛne Yokmeam+ ne ɛho mfikyisase, ne Bet-Horon+ ne ɛho mfikyisase, 69 ne Ayalon+ ne ɛho mfikyisase, ne Gat-Rimon+ ne ɛho mfikyisase; 70 wɔde Manase abusuakuw no fã kurow Aner+ ne ɛho mfikyisase, ne Bileam+ ne ɛho mfikyisase maa Kohat mma abusua nkae no.+ 71 Na Gersom+ mma no, nkurow a wɔde maa wɔn ni: Manase abusuakuw fã no kurow Golan+ a ɛwɔ Basan ne ɛho mfikyisase ne Astarot+ ne ɛho mfikyisase; 72 ɛne Isakar abusuakuw kurow Kedes+ ne ɛho mfikyisase ne Daberat+ ne ɛho mfikyisase, 73 ne Ramot+ ne ɛho mfikyisase ne Anem+ ne ɛho mfikyisase; 74 ɛne Aser abusuakuw kurow Masal ne ɛho mfikyisase ne Abdon+ ne ɛho mfikyisase, 75 ne Hukok+ ne ɛho mfikyisase ne Rehob+ ne ɛho mfikyisase; 76 ɛne Naftali+ abusuakuw kurow Kedes+ a ɛwɔ Galilea+ ne ɛho mfikyisase ne Hamon ne ɛho mfikyisase ne Kiriataim+ ne ɛho mfikyisase. 77 Merari mma nkae no, nkurow a wɔde maa wɔn ni: Sebulon+ abusuakuw kurow Rimono+ ne ɛho mfikyisase ne Tabor ne ɛho mfikyisase, 78 ne Yordan a ɛwɔ Yeriko, de rekɔ Yordan apuei fam no, Ruben+ abusuakuw kurow Beser+ sare so ne ɛho mfikyisase ne Yahas+ ne ɛho mfikyisase, 79 ne Kedemot+ ne ɛho mfikyisase ne Mefaat+ ne ɛho mfikyisase; 80 ɛne Gad+ abusuakuw kurow Ramot+ a ɛwɔ Gilead ne ɛho mfikyisase, ne Mahanaim+ ne ɛho mfikyisase, 81 ne Hesbon+ ne ɛho mfikyisase ne Yaser+ ne ɛho mfikyisase.


Okununom, Munsuasua Kristo Dɔ!\nƆwɛn-Aban—Nea Adesua Nsɛm Wom | May 2009\nKENKAN WƆ Albanian Amharic Arabic Armenian Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Ewe Finnish French Ga Georgian German Greek Haitian Creole Hebrew Hiligaynon Hungarian Igbo Iloko Indonesian Italian Japanese Kikongo Kirghiz Kirundi Korean Latvian Lithuanian Malagasy Malayalam Maya Myanmar Norwegian Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Vietnamese\nANADWO a etwa to wɔ Yesu asase so asetena mu no, ɔka kyerɛɛ n’asomafo anokwafo no sɛ: “Mede ahyɛde foforo rema mo, sɛ monnodɔ mo ho; sɛnea medɔ mo no, mo nso monnodɔ mo ho saa ara. Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.” (Yoh. 13:34, 35) Nokwarem no, ɛsɛ sɛ nokware Kristofo dodɔ wɔn ho.\nBere a ɔsomafo Paulo rekasa akyerɛ Kristo akyidifo a wɔyɛ okununom tẽẽ no, ɔkyerɛwee sɛ: “Okununom, monkɔ so nnɔ mo yerenom sɛnea Kristo nso dɔɔ asafo no na ɔde ne ho too hɔ maa asafo no.” (Efe. 5:25) Ɛbɛyɛ dɛn na Kristoni barima a waware atumi de Kyerɛwnsɛm mu afotu yi ayɛ adwuma wɔ n’aware mu, titiriw, bere a ne yere yɛ Yehowa somfo a wahyira ne ho so no?\nNá Kristo Ani Kũ Asafo no Ho\nBible ka sɛ: “Ɛsɛ sɛ okununom dɔ wɔn yerenom sɛ wɔn ankasa nipadua. Nea ɔdɔ ne yere no dɔ ne ho, na onipa biara ntan n’ankasa honam da; mmom no ɔyɛn no na n’ani kũ ho sɛnea Kristo nso yɛ asafo no.” (Efe. 5:28, 29) Ná Yesu dɔ n’asuafo no, na na wɔda ne koma so. Ná n’ani kũ wɔn ho. Ɛwom sɛ na wɔnyɛ pɛ de, nanso na ɔyɛ wɔn brɛbrɛ, na ɔdaa ayamye adi kyerɛɛ wɔn. Esiane sɛ na ɔpɛ sɛ ‘ɔde asafo no si hɔ anuonyam mu’ nti, ɔde n’adwene sii su pa ahorow a na n’asuafo no wɔ so.—Efe. 5:27.\nSɛnea Kristo daa ɔdɔ adi kyerɛɛ asafo no, saa ara na ɛsɛ sɛ okunu da ɔdɔ adi kyerɛ ne yere wɔ ne kasa ne ne nneyɛe mu. Ɔyere a bere nyinaa ne kunu ma ohu sɛ ɔdɔ no no te nka sɛ ne kunu ani kũ ne ho, na ɛma n’ani gye. Nanso, ɔbea a ɔte ofie a ɛyɛ fɛ a biribiara a ohia bi wom mu a ne kunu nnya bere mma no anaasɛ obu n’ani gu no so no ani nnye koraa.\nDɛn na okunu yɛ de kyerɛ sɛ n’ani kũ ne yere ho? Sɛ ɔne ne yere wɔ nnipa mu a, ɔde no kyia afoforo wɔ nidi mu, na ɔkamfo no wɔ mmoa a ɔde ma no no ho. Sɛ ne yere ayɛ biribi titiriw ama asi abusua no yiye a, ɔntwentwɛn ne nan ase sɛ ɔbɛka ho asɛm akyerɛ afoforo. Sɛ ɔbea no ne ne kunu nkutoo wɔ hɔ a, otumi hu sɛ ne kunu dɔ no. Ebia ɛbɛyɛ okunu sɛ ne nsa a ɔde bɛfofa ne yere ho, serew a ɔbɛserew akyerɛ no, ka a ɔbɛka no afam ne ho, ne kamfo a ɔbɛkamfo no no yɛ nneɛma nketenkete de, nanso saa nneɛma no ka ɔbea koma paa.\n“Ɛnyɛ No Aniwu sɛ Ɔbɛfrɛ Wɔn ‘Anuanom’”\nNá ɛnyɛ Kristo Yesu “aniwu sɛ ɔbɛfrɛ [n’akyidifo a wɔasra wɔn no] ‘anuanom.’” (Heb. 2:11, 12, 17) Sɛ woyɛ Kristoni barima a woaware a, kae sɛ wo yere nso yɛ wo nuabea Kristoni. Sɛ́ ebia wo yere bɔɔ asu ansa na woreware no anaasɛ wowaree no ansa na ɔrebɔ asu no, ne ho so a wahyira ama Yehowa no ho hia koraa sen ntam a ɔkae wɔ n’aware mu no. Sɛ onua a ɔrehwɛ dwumadi bi so wɔ asafo nhyiam ase refrɛ wo yere ma wama mmuae a, ɔfrɛ no “Onuawa” ma ɛfata. Wo nso ɛnyɛ Ahenni Asa so nko na ɔyɛ wo nuabea, na ɔyɛ wo nuabea wɔ ofie nso. Sɛnea ɛho hia sɛ woda ayamye ne obu adi kyerɛ no wɔ Ahenni Asa so no, saa ara na ɛsɛ sɛ woyɛ no wɔ ofie nso.\nSɛ wowɔ ɔsom mu asɛyɛde pii wɔ asafo no mu a, ɛtɔ mmere bi a ɛbɛyɛ den ama wo sɛ wubedi w’asɛyɛde a wowɔ wɔ asafo no mu ho dwuma, na woasan adi nea wowɔ wɔ w’abusua mu no ho dwuma pɛpɛɛpɛ. Sɛ asafo no mu mpanyimfo ne asomfo de biakoyɛ yɛ adwuma, na wɔde nnwuma no bi hyehyɛ afoforo nsa wɔ ɔkwan a ɛfata so a, ebetumi aboa wo ma woanya bere ama wo yere a ɔyɛ wo nuabea a ohia wo kɛse paa no. Kae sɛ anuanom mmarima foforo wɔ hɔ a wobetumi ayɛ nnwuma a wɔde ahyɛ wo nsa no, nanso wo nkutoo ne onuabarima a wo ne wo yere aka abom sɛ awarefo.\nBio nso, wo na woyɛ wo yere ti. Bible ka sɛ: “Ɔbarima biara ti ne Kristo; ɔbea nso ti ne ɔbarima; Kristo nso ti ne Onyankopɔn.” (1 Kor. 11:3) Ɛsɛ sɛ wudi saa tiyɛ yi ho dwuma dɛn? Ɛsɛ sɛ wudi no wɔ ɔdɔ so, na ɛnsɛ sɛ wutĩ kyerɛwsɛm a yɛaka ho asɛm yi mu kyerɛ wo yere bere nyinaa, na woka kyerɛ no sɛ ommu wo. Ade titiriw a ɛbɛma woadi wo tiyɛ ho dwuma yiye ne sɛ wubesuasua Yesu Kristo wɔ sɛnea wo ne wo yere di no mu.—1 Pet. 2:21.\n“Moyɛ Me Nnamfo”\nYesu frɛɛ n’asuafo no ne nnamfo. Ɔka kyerɛɛ wɔn sɛ: “Seesei memfrɛ mo nkoa bio, efisɛ akoa nnim nea ne wura yɛ. Na mmom mafrɛ mo nnamfo, efisɛ nea mate afi m’Agya hɔ nyinaa mama moahu.” (Yoh. 15:14, 15) Ná Yesu ne n’asuafo no taa bɔ nkɔmmɔ. Na wɔbom yɛ nneɛma nso. Wɔtoo nsa frɛɛ “Yesu ne n’asuafo” ma wɔkɔɔ ayeforohyia ase wɔ Kana. (Yoh. 2:2) Ná wɔwɔ mmeae a wɔtaa kɔ hɔ kogye wɔn ani te sɛ Getsemane turom. Bible ka sɛ “na Yesu ne n’asuafo no akohyia hɔ mpɛn pii.”—Yoh. 18:2.\nAkyinnye biara nni ho sɛ ehia sɛ ɔyere te nka sɛ ɔno na ɔyɛ ne kunu adamfo paa. Hwɛ sɛnea ɛho hia sɛ mo okununom ne ɔyerenom bom yɛ nneɛma de gye mo ani! Mommom nsom Onyankopɔn. Mommom mfa anigye nsua Bible. Mommom nyɛ nneɛma—muntu mpase, mommɔ nkɔmmɔ, na mommom nnidi. Monnyɛ awarefo kɛkɛ; monyɛ nnamfo pa.\n“Ɔdɔɔ Wɔn Kosii Awiei”\nYesu ‘dɔɔ n’asuafo kosii awiei.’ (Yoh. 13:1) Okununom binom nnyɛ wɔn ade sɛnea Kristo yɛe no. Ebia wobegyae ‘wɔn mmeranteberem yere’ mpo akɔpɛ ababaa bi.—Mal. 2:14, 15.\nAfoforo te sɛ Willi suasua Kristo. Esiane sɛ na yare ama Willi yere reyɛ mmerɛw nti, na ɛsɛ sɛ ɔhwɛ no bere nyinaa mfe pii. Willi tee nka dɛn wɔ eyi ho? Ɔkae sɛ: “Mabu me yere bere nyinaa sɛ akyɛde a Onyankopɔn de ama me, na m’ani asɔ no paa. Bio nso, mfe 60 a atwam no, mehyɛɛ bɔ sɛ mɛhwɛ no wɔ mmere pa ne mmere bɔne nyinaa mu. Me werɛ remfi saa bɔhyɛ no da.”\nKristofo mmarima a moaware, munsuasua Kristo dɔ. Momma mo ani nkũ mo yerenom a wosuro Onyankopɔn a wɔyɛ mo nuabeanom ne mo nnamfo no ho.\n[Mfonini wɔ kratafa 20]\nSo wo yere na ɔyɛ w’adamfo paa?\n‘Kɔ so dɔ wo yere’\nShare Share Okununom, Munsuasua Kristo Dɔ!\nw09 5/15 kr. 19-20\n“Kommyɛ Wɔ Ne Bere”\nƐhe na Ɛsɛ sɛ Woma Awiei no Bɛto Wo?\nMompere Nkɔ Ahokokwaw Mu—“Yehowa Da Kɛse No Abɛn”\nMmabun—Momma Mo Nkɔso Nna Adi\nAbɔfo No Yɛ “Ahonhom A Wɔsom”\nMunsuasua Itai Nokwaredi No\nDɛn Nti Na Ɛsɛ Sɛ Yedi “Kristo No”akyi?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2009\nShare Share ƆWƐN-ABAN—NEA ADESUA NSƐM WOM May 2009\nƆWƐN-ABAN—NEA ADESUA NSƐM WOM May 2009


Dɛn Nti na Onyankopɔn Bɔɔ Asase? - Yehowa Adansefo Intanɛt Dwumadibea\nDɛn nti na Onyankopɔn bɔɔ nnipa?\nƆkwan bɛn so na wɔasɔre atia Onyankopɔn?\nAsetra bɛyɛ dɛn wɔ asase so daakye?\nNEA enti a Onyankopɔn bɔɔ asase yi yɛ anigye ankasa. Yehowa pɛ sɛ nnipa a wɔwɔ anigye, na wɔwɔ apɔwmuden na wɔtra asase so. Bible ka sɛ “Nyankopɔn yɛɛ turo bi wɔ Eden,” na ɔmaa “nnua ahorow nyinaa a wɔhwɛ a, ɛyɛ fɛ, na eye sɛ wodi fifii” asase no so. Bere a Onyankopɔn bɔɔ ɔbarima ne ɔbea a wodi kan, Adam ne Hawa no, Ɔde wɔn kɔtraa ofie fɛfɛ no mu, na ɔka kyerɛɛ wɔn sɛ: “Monwo, na monnɔ, na monyɛ asase so ma, na monhyɛ so.” (Genesis 1:28; 2:8, 9, 15) Enti na ɛyɛ Onyankopɔn pɛ sɛ nnipa bɛwo mma na wɔatrɛw wɔn turo no mu akɔ asase so nyinaa, na wɔahwɛ mmoa no so.\n2 So wugye di sɛ nea enti a Yehowa Nyankopɔn bɔɔ nnipa a ɛne sɛ ɔbɛma wɔatra asase so paradise mu no bɛbam da bi? Onyankopɔn ka sɛ: ‘Makasa, na mɛyɛ.’ (Yesaia 46:9-11; 55:11) Yiw, Onyankopɔn bɛyɛ nea wabɔ ne tirim sɛ ɔbɛyɛ biara! Ɔka sɛ “wammɔ [asase] hunu” na mmom “ɔnwenee sɛ wɔntra so.” (Yesaia 45:18) Nnipa bɛn na Onyankopɔn pɛe sɛ wɔtra asase so? Na bere tenten ahe na ɔpɛe sɛ wɔtra ha? Bible bua sɛ: ‘Treneefo benya asase no adi, na wɔatra so daapem.’—Dwom 37:29; Adiyisɛm 21:3, 4.\n3 Ɛda adi sɛ eyi nnya mmae. Mprempren nnipa yare na wowu; wodi ako kunkum wɔn ho mpo. Biribi ankɔ yiye. Nanso, akyinnye biara nni ho sɛ, na ɛnyɛ Onyankopɔn adwene ne sɛ asase nyɛ sɛnea yehu no nnɛ no! Dɛn na esii? Dɛn nti na nea Onyankopɔn bɔɔ ne tirim sɛ ɔbɛyɛ no nnya mmaa mu? Esiane sɛ ɔhaw no fii ase wɔ soro nti, abakɔsɛm nhoma a nnipa akyerɛw biara nni hɔ a ebetumi aka ho asɛm akyerɛ yɛn.\nSƐNEA ƐYƐE A ƆTAMFO BI BAE\n4 Bible mu nhoma a edi kan no ka obi a ɔsɔre tiaa Onyankopɔn a ɔbaa Eden turom hɔ ho asɛm. Wɔfrɛ no “ɔwɔ,” nanso na ɔnyɛ aboa bi kɛkɛ. Bible mu nhoma a etwa to no ka ne ho asɛm sɛ “nea wɔfrɛ no Ɔbonsam ne Satan a ɔredaadaa asase sofo nyinaa no.” Wɔsan frɛ no “ɔwɔ dedaw.” (Genesis 3:1; Adiyisɛm 12:9) Ɔbɔfo a ɔwɔ tumi yi, anaa honhom abɔde yi nam ɔwɔ so kasa kyerɛɛ Hawa, sɛnea obi a ne ho akokwaw tumi kasa ma ɛyɛ sɛ nea abaduaba bi a esi hɔ na ɛrekasa no. Ɛda adi sɛ bere a Onyankopɔn siesiee asase maa nnipa no na honhom abɔde yi wɔ hɔ.—Hiob 38:4, 7.\n5 Nanso, esiane sɛ Yehowa abɔde nyinaa yɛ pɛ nti, hena na ɔyɛɛ ne ho “Satan Ɔbonsam” yi? Ne tiaatwa mu no, Onyankopɔn mma a wɔwɔ tumi no mu biako na ɔdan ne ho Ɔbonsam. Ɛyɛɛ dɛn na etumi baa saa? Ɛsɛ sɛ yehu sɛ, ɛnnɛ mpo, onipa bi a bere bi na n’abrabɔ yɛ papa na odi nokware no betumi abɛdan ɔkorɔmfo. Ɛyɛ dɛn na ɛba saa? Ebia ɔbɛma akɔnnɔ bɔne atra ne koma mu. Sɛ ɔkɔ so dwen ho a, saa akɔnnɔ bɔne no mu betumi abɛyɛ den kɛse. Afei sɛ onya ho kwan a, akɔnnɔ bɔne a ɔredwennwen ho no betumi ama wayɛ bɔne.—Yakobo 1:13-15.\n6 Saa na ɛbae wɔ Satan Ɔbonsam asɛm no mu. Ɛbɛyɛ sɛ ɔtee sɛ Onyankopɔn reka akyerɛ Adam ne Hawa sɛ wɔnwo na wɔn asefo nhyɛ asase so ma. (Genesis 1:27, 28) Ɛda adi sɛ Satan nyaa adwene sɛ, ‘Me yam a anka saa nnipa a wɔbɛba abɛsom Onyankopɔn no nyinaa asom me!’ Enti onyaa akɔnnɔ bɔne ne koma mu. Awiei koraa no, ɔkaa Onyankopɔn ho atosɛm de daadaa Hawa. (Genesis 3:1-5) Enti, ɔbɛyɛɛ “Ɔbonsam” a nea ɛkyerɛ ne “Otwirifo.” Bere koro no ara ɔbɛyɛɛ “Satan” a ɛkyerɛ “Ɔsɔretiafo.”\n7 Satan Ɔbonsam nam atoro ne nnɛɛdɛe so maa Adam ne Hawa yɛɛ Onyankopɔn so asoɔden. (Genesis 2:17; 3:6) Ne saa nti bere kɔɔ so no, wowuwui, sɛnea na Onyankopɔn aka sɛ sɛ wɔyɛ asoɔden a ɛbɛba wɔn so no ara pɛ. (Genesis 3:17-19) Esiane sɛ Adam bɛyɛɛ obi a ɔtɔ sin bere a ɔyɛɛ bɔne no nti, ɔde bɔne woo n’asefo nyinaa. (Romafo 5:12) Yebetumi de kyɛnsee a wɔtõ mu paanoo akyerɛkyerɛ asɛm no mu. Sɛ kyɛnsee no ho amoa a, dɛn na ɛbɛba paanoo biara a wɔbɛtõ wɔ saa kyɛnsee no mu ho? Paanoo no mu biara ho bɛmoa, anaasɛ ɛbɛtɔ kyima. Saa ara na Adam sintɔ nti n’aseni biara ho “amoa.” Ɛno nti na nnipa nyinaa nyinyin na wowuwu no.—Romafo 3:23.\n8 Bere a Satan maa Adam ne Hawa yɛɛ bɔne tiaa Onyankopɔn no, na ɔredi atuatew anim ankasa. Ná ɔrekasa tia ɔkwan a Yehowa fa so di tumi no. Nea na Satan reka ankasa ne sɛ: ‘Onyankopɔn nyɛ sodifo pa. Odi atoro, na ɔde nneɛma pa kame n’asomfo. Enhia sɛ nnipa ma Onyankopɔn di wɔn so. Wɔn ankasa betumi asisi nea ɛyɛ papa ne nea ɛyɛ bɔne ho gyinae. Na sɛ midi wɔn so a, ebesi wɔn yiye.’ Ná Onyankopɔn bɛyɛ dɛn wɔ sobo a ɛyɛ yaw saa yi ho? Ebinom adwene yɛ wɔn sɛ anka ɛsɛ sɛ Onyankopɔn kunkum atuatewfo no. Nanso, so anka ɛno bɛma wɔahu nokwasɛm a ɛwɔ sobo a Satan bɔe no mu? So anka saa a ɔbɛyɛ no bɛma ada adi sɛ Onyankopɔn nniso na ɛfata?\n9 Ná atɛntrenee ho adwene a edi mũ a Yehowa wɔ no remma onkum atuatewfo no amonom hɔ ara. Ohui sɛ ebegye bere na ama wɔabua sobo a Satan abɔ no no wɔ ɔkwan a ɛfata so, na ama ada adi sɛ Ɔbonsam mmom na ɔyɛ ɔtorofo. Enti Onyankopɔn sii gyinae sɛ ɔbɛma nnipa adi wɔn ho so akosi bere bi wɔ Satan tumi ase. Yebesusuw nea enti a Yehowa yɛɛ saa, ne nea enti a wama bere pii atwam ansa na wasiesie asɛm yi ho wɔ nhoma yi Ti 11. Nanso, eye sɛ yebesusuw eyi ho saa bere yi: So na ɛfata sɛ Adam ne Hawa gye Satan a na ɔnyɛɛ adepa biara mmaa wɔn da no asɛm di? So na ɛfata sɛ wogye di sɛ Yehowa a na wama wɔn nea wohia biara no yɛ ɔtorofo tirimɔdenfo? Sɛ ɛyɛ wo a anka wobɛyɛ dɛn?\n10 Eye sɛ wubesusuw nsɛmmisa yi ho efisɛ yɛn mu biara hyia nsɛm a ɛtete saa nnɛ. Yiw, wowɔ ho kwan sɛ wugyina Yehowa afã de bua Satan sobo no. Wubetumi agye Yehowa atom sɛ wo Sodifo, na woaboa ma ada adi sɛ Satan yɛ ɔtorofo. (Dwom 73:28; Mmebusɛm 27:11) Awerɛhosɛm ne sɛ wiase yi mu nnipa ɔpepepem pii no mu kakraa bi pɛ na wɔyɛ saa. Eyi ma asɛmmisa bi a ɛho hia sɔre sɛ, So Bible kyerɛkyerɛ ankasa sɛ Satan na odi wiase yi so?\nSɛ wiase ahenni nyinaa nyɛ Satan de a, anka ɔbɛyɛ dɛn atumi aka sɛ ɔde bɛma Yesu?\n11 Yesu anka da sɛ ɛnyɛ Satan na odi wiase yi so. Bere bi, Satan nam anwonwakwan bi so de “wiase ahenni nyinaa ne mu anuonyam” kyerɛɛ Yesu. Afei Satan hyɛɛ Yesu bɔ sɛ: “Sɛ wobɔ wo mu ase som me a, mede eyinom nyinaa bɛma wo.” (Mateo 4:8, 9; Luka 4:5, 6) Susuw eyi ho hwɛ. Sɛ ɛnyɛ Satan na ɔyɛ saa ahenni ahorow yi sodifo a, so anka ɛbɛyɛ sɔhwɛ ama Yesu bere a ɔkae sɛ ɔde bɛma no no? Yesu annye akyinnye sɛ wiase nniso ahorow no nyinaa nyɛ Satan dea. Nokwarem no, sɛ tumi no nyɛ Satan de a, anka Yesu bɛka.\n12 Ɛwom sɛ Yehowa ne Ade Nyinaa So Tumfoɔ, amansan a ɛyɛ nwonwa yi Bɔfo de, nanso, Bible nka no baabiara sɛ Yehowa Nyankopɔn anaa Yesu Kristo ne wiase yi sodifo. (Adiyisɛm 4:11) Nokwarem no, Yesu kae ankasa sɛ Satan yɛ “wiase yi sodifo.” (Yohane 12:31; 14:30; 16:11) Bible frɛ Satan Ɔbonsam “wiase yi nyame” mpo. (2 Korintofo 4:3, 4) Kristoni ɔsomafo Yohane kyerɛw ɔsɔretiafo, anaa Satan, yi ho asɛm sɛ: “Wiase nyinaa da ɔbɔnefo no tumi mu.”—1 Yohane 5:19.\nSƐNEA WOBEYI SATAN WIASE NO AFI HƆ\n13 Yehu sɛ yɛ ara na wiase no mu reyɛ hu kɛse da biara. Asraafo a wɔredi ako, amanyɔfo a wonni nokware, nyamesom akannifo a wɔyɛ nyaatwom, ne nsɛmmɔnedifo ahyɛ mu ma. Wɔrentumi nsakra wiase no mu nnipa nyinaa. Bible da no adi sɛ bere no abɛn sɛ Onyankopɔn nam ne ko a ɛne Harmagedon so bɛba abeyi wiase bɔne no afi hɔ. Eyi bɛma wiase foforo a trenee te mu aba abesi ɛno ananmu.—Adiyisɛm 16:14-16.\n14 Yehowa Nyankopɔn paw Yesu Kristo sɛ ɔmmɛyɛ Ne soro Ahenni, anaa ɔsoro nniso no Sodifo. Bible hyɛɛ nkɔm tete no sɛ: “Wɔawo akokoaa ama yɛn, wɔama yɛn ɔbabanin; na n’ahenni bɛda ne mmati so, na wɔafrɛ ne din sɛ:…Asomdwoe-hene; na n’ahenni mu bɛtrɛw, na asomdwoe a enni awiei aba.” (Yesaia 9:6, 7) Yesu kyerɛɛ n’akyidifo sɛ wɔmmɔ ahenni yi ho mpae sɛ: “W’ahenni mmra. W’apɛde nyɛ hɔ wɔ asase so sɛnea ɛte wɔ soro.” (Mateo 6:10) Sɛnea yebehu akyiri yi wɔ nhoma yi mu no, ɛrenkyɛ na Onyankopɔn Ahenni abeyi wiase yi nniso no nyinaa afi hɔ, na ɛno ankasa abesi ne nyinaa ananmu. (Daniel 2:44) Afei Onyankopɔn Ahenni de asase so paradise bɛba.\nWIASE FOFORO BI ABƐN!\n15 Bible ma yɛn awerɛhyem sɛ: “Sɛnea [Onyankopɔn] bɔhyɛ te no, yɛretwɛn ɔsoro foforo ne asase foforo, na eyi mu na trenee bɛtra.” (2 Petro 3:13; Yesaia 65:17, Asante Twi Bible) Ɛtɔ bere bi na Bible ka “asase” ho asɛm a, na ɛyɛ nnipa a wɔte asase so ho asɛm na ɛreka. (Genesis 11:1) Enti “wiase foforo” a trenee te mu no gyina hɔ ma nnipa a Onyankopɔn agye wɔn atom no.\n16 Yesu hyɛɛ bɔ sɛ wɔ wiase foforo a ɛreba no mu no, wɔn a Onyankopɔn agye wɔn atom no benya “daa nkwa” sɛ akyɛde. (Marko 10:30) Bue wo Bible no kɔ Yohane 3:16 ne Yohane 17:3, na kenkan nea Yesu kae sɛ ɛsɛ sɛ yɛyɛ na ama yɛanya daa nkwa no. Afei susuw nhyira a Bible ka sɛ wɔn a wɔfata sɛ wonya Onyankopɔn akyɛde a ɛyɛ anigye benya wɔ asase so Paradise a ɛreba mu no ho hwɛ.\n17Abɔnefosɛm, akodi, nsɛmmɔnedi, ne basabasayɛ befi hɔ. ‘Abɔnefo befi hɔ. Na ahobrɛasefo benya asase no adi.’ (Dwom 37:10, 11) Asomdwoe bɛba efisɛ ‘Onyankopɔn bɛma akodi agyae akosi asase ano.’ (Dwom 46:9; Yesaia 2:4) Afei ‘ɔtreneeni besi frɔmm, na asomdwoe pii bɛba akodu sɛ ɔsram nni hɔ bio,’ na ɛno kyerɛ sɛ asomdwoe bɛtra hɔ daa!—Dwom 72:7.\n18Yehowa asomfo bɛtra ase dwoodwoo. Bere tenten a Israelfo a wɔtraa ase wɔ Bible mmere mu tiee Onyankopɔn no, wɔtraa ase dwoodwoo. (Leviticus 25:18, 19) Hwɛ sɛnea ɛbɛyɛ anigye sɛ yebenya asetra a ɛyɛ dwoodwoo saa wɔ Paradise!—Yesaia 32:18; Mika 4:4.\n19Ɔkɔm befi hɔ. Odwontofo no too dwom sɛ: “Asase no so aburofuw bedu mmepɔw atifi.” (Dwom 72:16) Yehowa Nyankopɔn behyira treneefo, na “asase abɔ n’aduan.”—Dwom 67:6.\n20Asase nyinaa bɛdan paradise. Wobesisi adan foforo a ɛyɛ fɛ, na wɔayeyɛ nturo wɔ asase a na abɔnefo asɛe no bere bi no so. (Yesaia 65:21-24; Adiyisɛm 11:18) Bere kɔ so no, wɔbɛtrɛw asase no afã a nnipa tete dedaw no mu ma asase nyinaa abɛyɛ fɛ na asow aba sɛ Eden turo. Na Onyankopɔn ‘bebue ne nsam, na wama ateasefo nyinaa anya nea wɔpɛ adi amee.’—Dwom 145:16.\n21Nnipa ne mmoa bɛtra asomdwoe mu. Wuram mmoa ne afieboa nyinaa bɛbom adidi. Abofra ketewa mpo rensuro mmoa a wɔn ho yɛ hu nnɛ no.—Yesaia 11:6-9; 65:25.\n22Yare befi hɔ. Sɛ́ Onyankopɔn soro Ahenni no Sodifo no, Yesu bɛsa yare asen nea ɔyɛe bere a na ɔwɔ asase so no koraa. (Mateo 9:35; Marko 1:40-42; Yohane 5:5-9) Afei “ɔmamfo no bi nnkɛse dɛ, Meyar.”—Yesaia 33:24; 35:5, 6, Fante Bible.\n23Wobenyan yɛn adɔfo a wɔawuwu no aba nkwa mu na wobetumi ahwɛ kwan sɛ wɔrenwu bio. Wɔn a wɔawuwu a wɔwɔ Onyankopɔn nkae mu nyinaa bɛsɔre bio. Nokwarem no, “bere bi bɛba a wɔn a wɔteɛ ne wɔn a wɔnteɛ bɛsɔre afi owu mu.”—Asomafo Nnwuma 24:15; Yohane 5:28, 29.\n24 Daakye a ɛyɛ anigye bɛn ara na wɔn a wosua yɛn Bɔfo Kɛse, Yehowa Nyankopɔn ho ade na wɔsom no no benya sɛɛ yi! Ná ɛyɛ asase so Paradise a ɛreba no na na Yesu reka ho asɛm bere a ɔhyɛɛ ɔdebɔneyɛfo a na ɔsɛn ne nkyɛn wɔ ne wu mu bɔ no: “Wobɛka me ho wɔ Paradise.” (Luka 23:43) Ɛho hia sɛ yesua Yesu Kristo a yɛnam no so benya saa nhyira yi nyinaa no ho ade pii.\nOnyankopɔn tirim a wabɔ sɛ ɔbɛma asase adan paradise no bɛbam.—Yesaia 45:18; 55:11.\nSatan na odi wiase yi so saa bere yi.—Yohane 12:31; 1 Yohane 5:19.\nWɔ wiase foforo a ɛreba no mu no, Onyankopɔn behyira nnipa pii.—Dwom 37:10, 11, 29.\n2. (a) Yɛyɛ dɛn hu sɛ nea enti a Onyankopɔn bɔɔ asase no bɛbam? (b) Sɛnea Bible kyerɛ no, nnipa bɛn na wɔbɛtra ase daa?\n3. Awerɛhosɛm bɛn na ɛwɔ asase so nnɛ, na nsɛmmisa bɛn na eyi ma ɛsɔre?\n4, 5. (a) Hena ankasa na ɔnam ɔwɔ so ne Hawa kasae no? (b) Ɛbɛyɛ dɛn na obi a na anka n’abrabɔ yɛ papa na odi nokware betumi abɛyɛ ɔkorɔmfo?\n6. Ɛyɛɛ dɛn na Onyankopɔn honhom mu ba bi a ɔwɔ tumi bɛyɛɛ Satan Ɔbonsam?\n7. (a) Dɛn nti na Adam ne Hawa wui? (b)Dɛn nti na Adam asefo nyinaa nyinyin na wowuwu?\n8, 9. (a) Ɛda adi sɛ sobo bɛn na Satan bɔɔ Yehowa? (b) Dɛn nti na Onyankopɔn ansɛe atuatewfo no amonom hɔ ara?\n10. Wobɛyɛ dɛn atumi agyina Yehowa afã abua sobo a Satan abɔ no no?\n11, 12. (a) Ɔkwan bɛn so na sɔhwɛ bi a ɛbaa Yesu so no daa no adi sɛ Satan ne wiase yi sodifo? (b) Dɛn bio na ɛkyerɛ sɛ Satan ne wiase yi sodifo?\n13. Dɛn nti na yehia wiase foforo?\n14. Hena na Onyankopɔn apaw no sɛ ɔmmɛyɛ N’ahenni no Sodifo, na wɔhyɛɛ eyi ho nkɔm dɛn?\n16. Dɛn ne akyɛde a ɛsom bo a Onyankopɔn de bɛma wɔn a wagye wɔn atom no, na dɛn na ɛsɛ sɛ yɛyɛ na ama yɛanya bi?\n17, 18. Yɛbɛyɛ dɛn atumi anya ahotoso sɛ asomdwoe ne asetra a ɛyɛ dwoodwoo bɛba asase so baabiara?\n19. Yɛyɛ dɛn hu sɛ aduan bebu so wɔ Onyankopɔn wiase foforo no mu?\n20. Dɛn nti na yebetumi anya ahotoso sɛ asase nyinaa bɛdan paradise?\n21. Dɛn na ɛkyerɛ sɛ nnipa ne mmoa bɛtra asomdwoe mu?\n22. Dɛn na ɛbɛba yare so?\n23. Dɛn nti na owusɔre no bɛma yɛn ani agye?\n24. Wote nka dɛn wɔ asase so Paradise a wubenya atra no ho?


Adwenemyareɛ—Deɛ Ɛsɛ sɛ Wuhunu Fa Ho\nASƐM A ƐDA SO Deɛ Ɛsɛ sɛ Wuhunu Fa Adwenemyareɛ Ho\nMMOA A WƆDE MA ABUSUA NO Sɛdeɛ Mobɛgyaa Nsɛm Mu\nAboa Ketewa—N’ani Pɔtwepɔtwee!\nNSƐM A WOBISABISA Sikasɛm Ho Ɔbenfoɔ Bi Kyerɛkyerɛ Ne Gyidie Mu\nBIBLE NO ADWENE Asase\nAfe 2014 Nyan! Mu Nsɛm a Yɛahyehyɛ\nNyan! | December 2014\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tsonga Tswana Turkish Twi Ukrainian Vietnamese Waray-Waray Xhosa Zulu\nDeɛ Ɛsɛ sɛ Wuhunu Fa Adwenemyareɛ Ho\nBere a dɔkota ka kyerɛɛ Claudia sɛ wanya adwenemyareɛ pɛ, ɔkaa sɛ, “Ná ɛte sɛ nea yɛatua me ahome. Yareɛ yi ho aniwuo nti, na menhu deɛ menyɛ me ho koraa.”\nClaudia kunu Mark ka sɛ, “Ɛkyɛree paa ansa na yɛregye asɛm no atom. Nanso, mehunuu sɛ na ɛsɛ sɛ mede biribiara to nkyɛn na mekyekye me yere werɛ.”\nSƐ WƆKA sɛ wo anaa wo ho nipa bi anya adwenemyareɛ a, wobɛte nka sɛn? Anigyesɛm ne sɛ, wɔtumi sa adwenemyareɛ. Ma yɛnsusu nneɛma kakraa bi ho; wohu a ɛbɛma woate adwenemyareɛ ase yie. *\nSɛnea Adwenemyareɛ Teɛ Ankasa\n“Wiase baabiara a wobɛkɔ no, adwenemyareɛ ka nnipa ɔpepem pii, na ɛha wɔn abusuafoɔ ne wɔn a wɔhwɛ wɔn no nyinaa. Sɛ woyi nnipa nnan biara a, ɛyɛ dɛn ara a wɔn mu baako bɛnya adwenemyareɛ wɔ n’asetena mu. Adwenemhaw na ɛtaa kɔfa adwenemyareɛ ba wɔ wiase baabiara. Adwene mu basaayɛ ka adwenemyareɛ ho, na ɛno nso ha adwene paa. . . . Ɛwom sɛ nnipa pii anya adwenemyareɛ deɛ, nanso wɔntaa nka ho asɛm. Bio nso, nkurɔfoɔ bu wɔn ani gu wɔn so, na wɔmfa wɔn asɛm nyɛ hwee.”—Wiase Nyinaa Akwahosan Ahyehyɛde (WHO).\nSɛnea WHO ka no, esiane yareɛ no ho aniwuo nti, nnipa pii a wɔanya adwenemyareɛ nhwehwɛ ayaresa.\nƐwom sɛ wɔtumi sa adwenemyareɛ dodoɔ no ara deɛ, nanso kuo bi bɔ amanneɛ sɛ, afe a etwaam wɔ United States no, mpanimfoɔ dodoɔ a wɔanya adwenemyareɛ ne mmɔfra a wɔanya bi no mu bɛyɛ fã ankɔhwehwɛ ayaresa.—The National Alliance on Mental Illness.\nSɛnea Yɛbɛte Adwenemyareɛ Ase\nDɛn ne adwenemyareɛ? Adwenemyareɛ ho animdefoɔ ka sɛ, sɛ obi ntumi nnwennwene nneɛma ho yie, ɔntumi nhyɛ ne ho so, na ɔyɛ nneɛma basabasa a, na ɛkyerɛ sɛ wanya yareɛ no bi. Yareɛ no mma ɔntumi ne afoforɔ mmɔ, na ɔntumi nyɛ nneɛma a ɛsɛ sɛ ɔyɛ wɔ n’asetena mu.\nƐnyɛ mmerɛwyɛ anaa subammɔne a obi wɔ nti na ɔnya adwenemyareɛ\nObi wɔ hɔ a, sɛ yareɛ no ka ne ho a, ɛkyɛ ansa na ate akɔ; obi nso wɔ hɔ a, ɛnkyɛ. Ne nyinaa gyina adwenemyareɛ kõ a ayɛ onipa no ne n’asetenam nsɛm so. Ɛbɛtumi ayɛ obiara; ɔbaa anaa ɔbarima, abɔfra anaa ɔpanin, sikani anaa hiani, ɔman anaa abusua a obi fi mu anaa asɔre a ɔkɔ mfa ho. Ɛnyɛ mmerɛwyɛ anaa subammɔne a obi wɔ nti na ɔnya adwenemyareɛ. Sɛ obi nya ayaresa a ɛfata a, ne ho bɛtumi atɔ no, na ɔbɛtumi ayɛ nneɛma a mfasoɔ wɔ so pii ma n’ani agye wɔ n’asetena mu.\nSɛnea Wɔsa Adwenemyareɛ\nAdɔkotafoɔ bɛtumi asa adwenemyareɛ pii. Enti sɛ obi nya bi a ɛsɛ sɛ ɔdi kan kɔhunu dɔkota a ɔnim adwuma paa ma ɔyɛ ne mu nhwehwɛmu.\nNanso esiane sɛ obi nnom aduro mma ɔyarefoɔ nti, sɛ obi ho bɛtɔ no a, gye sɛ ɔtie adɔkotafoɔ asɛm. Wei hwehwɛ sɛ wɔne afoforɔ bɔ wɔn yareɛ no ho nkɔmmɔ. Sɛ obi pɛ sɛ wɔsa no yareɛ a, ɔbɛtumi ne adwenemyareɛ ho ayaresafoɔ abɔ ho nkɔmmɔ ma wɔaboa no ma wate ne yareɛ no ase. Adɔkotafoɔ bɛtumi aboa no ma wadi ne haw bi so, na wɔahyɛ no nkuran ma wakɔ so adi akwankyerɛ a wɔde ama no no so. Sɛ nea ɔyare no rekɔhunu dɔkota, na sɛ obusuani anaa adamfo bi a ɔbɛhyɛ no nkuran na waboa no ka ne ho a, ɛbɛtumi aboa no paa.\nBere a nnipa pii tee adwenemyareɛ ase yie na wɔdii akwankyerɛ a ayaresafoɔ de maa wɔn so no, wɔahu sɛnea wɔbɛyɛ wɔn adeɛ wɔ yareɛ no ho. Mark a yɛkaa n’asɛm no kaa sɛ, “Ansa na wɔrehu sɛ me yere anya adwenemyareɛ no, na yɛnni ho nimdeɛ ahe biara. Nanso, yɛasua sɛ yɛrennwennwen nneɛma pii ho nha yɛn ho, na sɛ tebea biara sɔre a yɛhwɛ di ho dwuma. Ɛde bɛsi saa bere yi, adɔkotafoɔ, yɛn abusuafoɔ, ne yɛn nnamfonom aboa yɛn paa.”\nSɛ obi nya bi a ɛsɛ sɛ ɔdi kan kɔhunu dɔkota a ɔnim adwuma paa ma ɔyɛ ne mu nhwehwɛmu\nClaudia gye nea ne kunu ka no nyinaa tom. Ɔkaa sɛ, “Mfiaseɛ no, metee nka sɛ m’awieeɛ ara ne no. Ɛwom sɛ yareɛ no ama yɛn nyinaa ho kyere yɛn deɛ, nanso akwansideɛ biara nni hɔ a yɛrentumi nnyina ano. Nea aboa me ne sɛ metie adɔkotafoɔ ne nnipa a wɔhwɛ me no nyinaa. Afei nso, me ne afoforɔ bɔ, na memfa nneɛma pii nha me ho.”\nYɛne Onyankopɔn Abusuabɔ Ho Hia\nBible nka sɛ, sɛ obi ne Onyankopɔn wɔ abusuabɔ a, ne yareɛ nyinaa bɛtu ayera. Nanso Bible nkyerɛkyerɛ ahyɛ mmusua pii a wɔwɔ wiase baabiara den na akyekye wɔn werɛ. Ɛma yɛn awerɛhyem sɛ yɛn Bɔfoɔ a ɔdɔ yɛn no ani gye ho sɛ ɔbɛkyekye wɔn a “wɔn akoma abubuo” ne “wɔn a wɔn honhom abotoɔ” no werɛ.—Dwom 34:18.\nƐwom sɛ Bible nyɛ ayaresa nwoma deɛ, nanso ɛma yɛn akwankyerɛ pa a ɛbɛtumi aboa yɛn ma yɛagyina ɛyaw ne awerɛhoɔ ano. Afei nso, ɛbɛtumi ama yɛanya daakye ho anidasoɔ; saa bere no yareɛ ne yaw nyinaa bɛfiri asase so. Onyankopɔn Asɛm hyɛ bɔ sɛ: “Saa berɛ no anifirafoɔ ani bɛbue na asotifoɔ aso ate asɛm. Ɛberɛ no mu na apakye bɛhuri sɛ ɔforoteɛ na mum kɛtrɛma de anigyeɛ abɔ ose.”—Yesaia 35:5, 6.\n^ nky. 5 Nea ɛbɛyɛ na yɛn adwene ntu mfra no, yɛde “adwenemyareɛ” bɛgyina hɔ ama adwenemyareɛ ahodoɔ nyinaa wɔ asɛm yi mu.\nBERE A WOANYA ADWENEMYAREƐ\n“Ɛtɔ da a ehu ka me paa ma mentumi nyɛ hwee, na ɛtɔ da bi nso a mentumi mfa m’adwene nsi hwee so na kampɛsɛ makenkan adeɛ. Berɛ foforɔ nso wɔ hɔ a, m’adwenem ha me araa ma mempɛ sɛ me ne afoforɔ bɛbɔ, a me nnamfo paa mpo ka ho. Afoforɔ bɔ mmɔden sɛ wɔbɛboa me, enti ɛyɛ a wɔka sɛ nneɛma bɛyɛ yie nnansa yi ara anaasɛ me yareɛ no nyɛ hu sɛnea mesusu no. Ebinom nso ka kyerɛ me sɛ memfa m’adwene nsi nneɛma pa a mewɔ so. Mabɔ mmɔden sɛ mɛyɛ saa mpɛn pii nanso ɛnkosi hwee! Ɛwom sɛ adwempa na wɔde keka nsɛm a ɛte saa deɛ, nanso ɛma sɛnea mete nka sɛ metɔ sini, mfaso nni me so, na masɛe no yɛ kɛseɛ.”—Claudia, South Africa.\nSƐNEA WOBƐYƐ W’ADEƐ BERƐ A WOANYA ADWENEMYAREƐ\nDi akwankyerɛ a ayaresafoɔ de ma wo no so. *\nNyɛ biribi a ɛbɛboro w’ahoɔden so.\nTenetene w’apɔ mu.\nBɔ mmɔden da yie.\nGye berɛ fa gye w’ahome da biara.\nDi aduane a ahoɔden wom.\nSusu nom nsa, na nnom aduro a dɔkota mfa mmaa wo.\nNte wo ho; mmom wo ne nnipa a wogye wɔn di na wɔdwene wo ho mmɔ.\nMa Onyankopɔn som ho nhia wo. *\n^ nky. 32 Nyan! nkamfo aduroyɛ biara nkyerɛ. Ɛsɛ sɛ Kristofo hwɛ hu sɛ ayaresa biara a wɔbɛhwehwɛ no ne Bible nnyinasosɛm ahodoɔ hyia.\n^ nky. 40 Afei hwɛ asɛm a wɔato din “Adwennwene—Deɛ Ɛbɛma Afiri Wo So” wɔ May 2014 Nyan! mu.\nDecember 2014 | Deɛ Ɛsɛ sɛ Wuhunu Fa Adwenemyareɛ Ho\nNYAN! December 2014 | Deɛ Ɛsɛ sɛ Wuhunu Fa Adwenemyareɛ Ho


Enti nnipakuw kɛse a ɛwɔ adiyisɛm no wɔ asase so bere a Harmagedon bɛpae agu? – 4Jehovah (Yehowa)\nBɛyɛ mfe pii atwam Yehowa Adansefo akyerɛkyerɛ sɛ wɔn mu nnipa dodow no benya owusɔre atra Paradise Asase so afebɔɔ, afei nso nnipa 144000 a wɔapaw wɔn na wɔne Yesu Kristo bɛtraa adi hene wɔ Ɔsoro. Akyidifo akuw- abien yi na wɔfrɛ wɔn “Asase sofo” ne “Ɔsoro kɔfo”. Wɔsan frɛ Asase sofo no “Nguan foforo a ɛwɔ Yohane 10:16 ne “Kuw Kɛse” a ɛwɔ Adiyisɛm 7:9 ɛnna wɔfrɛ Ɔsoro kɔfo no “Nguankuw ketewa” a ɛwɔ Luka 12:32 ne “Nsrafo anaa Nkaefo” a ɛwɔ 2 Korintofo 1:21-22 ne Mpem Ɔha Aduanan Anan No”a ɛwɔ Adiyisɛm 7 ne 14. Nsɛmfua eyinom di akoten mpɛn pii wɔ Ɔwɛn Aban gyidi nhyehyɛe mu de si akuw abien yi so dua.\nAkuw Abien nhyehyɛe no yɛ Yehowa Adansefo gyidi mapa a woakyinkyim Kyerɛwnsɛm mpɛn pii de afoa wɔn som nkyerɛkyerɛ so. Mmom, yenni Kyerɛwnsɛm nkyekyem biako mpo a ɛka sɛ nnipa biara nni nnipakuw 144000 a ɛwɔ Adiyisɛm 7 ne 14 ne Apam Foforo no hokwan a wɔwɔ sɛ wonya awo foforo (Yohane 3:3) ne honhom abayɛ kɔka Onyankopɔn mma abusua ho (Romafo 8:14-16) ne kyɛfa a wɔwɔ sɛ wodi Memorial anaa Awurade Anwummere Aduan ho nkaedi no bi, ne Yesu a ɔyɛ wɔn ntamgyinafo (1 Timoteo 2:5) ne owusɔre anidaso sɛ wɔne Kristo bɛtra adi hene wɔ Ɔsoro. Ɔwɛn Aban Asafo hyɛ gyidi yi a ɛyɛ ɔhaw na esiw Kristofo bebree hokwan ahorow wɔwɔ wɔ Apam foforo no mu. Saa ara na Ɔwɛn Aban Asafo no po sɛ wɔbɛgye atom sɛ nnipa 144000 nkyerɛkyerɛmu no yɛ nsɛm pɔtee a ɛnyɛ kasakoa wɔ Kyerɛwnsɛm ahorow wɔde foa Bible nkyekyem abien nkutoo a ɛwɔ Adiyisɛm 7:3-8 ne Adiyisɛm 14:1-4 so. Eyinom ne nkyerɛkyerɛ ahorow Yehowa Adansefo nnye ntom koraa na woakyinkyim no:\nWɔsɔ nnipakuw 144000 ano wɔ asase so wɔ ahohiahia kɛse no berem (Adiyisɛm 14:1).\nNnipakuw 144000 yɛ Yudafo a wofi Yesrael mmusuakuw nyinaal mu 1. (Adiyisɛm 7:4-8).\nNnipakuw 144000 ne Yesu bedi asase so hene bere a wobegyina Sion Bepɔw so (Adiyisɛm 14:1).\nNnipakuw 144000 yɛ mmabun ‘wohuu mmea da’ na woamfa mmea angu wɔnho fī “(Adiyisɛm 14:4).\nSO KYERԐWNSԐM FOA AKUW ABIEN ANIDASO NHYEHYԐE SO?\nԐyɛ nokware sɛ Bible no ka fa “afanu abien” anaasɛ agyidifo akuw ho, nanso wɔannkyerɛkyerɛ ekuw yi mu sɛ wɔyɛ “Ɔsoro kɔfo anaasɛ Asase sofo” mmom no nsonsonoe ɛda Yudafo twetiatwafo “ne amanaman mufo a wontwae twetia” no ntam. Wɔ Apam Foforo no nyinaa mu wɔada Yudafo no adi sɛ “nguan woayera” a Yesu de daa ogye asɛmpa no brɛɛ wɔn. (Mateo 15:22-24). Ԑbere bi mpo no Yesu hyɛɛ wɔn sɛ ɛnsɛ sɛ wɔka ahenni ho asɛmpa no kyerɛ amanaman mufo no (wɔnnyɛ Yudafo) (Mateo 10:5-7) na ama Yudafo no anya hokwan a edi kan agye asɛmpa no na woabɛyɛ “amanaman no hann” a Onyankopɔn hyɛe sɛ ɛnam wɔn so na adesamma benya nkwagye (Yesaia 49:6, Asomafo Nnwuma 13:47). Ԑbae sɛ bere a Onyankopɔn maa Petro nyaa anisoadehu a ɛfa aduan a ɛho ntew wɔ Asomafo Nnwuma 11, ɛnna Onyankopɔn buee pon no ma amanaman mufo (wɔnnyɛ Yudafo) no gyee Ahenni asɛmpa no toom. (Asomafo Nnwuma 11:18) Eyi nti na Asomafo Paulo teɛm sɛ:\n“Enti momma ɛntena mo adwenem sɛ kan no na moyɛ amanaman mufo wɔ honam na na wɔn a wɔfrɛ wɔn “twetiatwafo” ansa wɔde twaa wɔn ɔhonam mu no frɛ mo ‘momonoto” na monkae sɛ saa bere no na monnim Kristo na moyɛ nkurɔfo a wɔne Yesrael man nni twaka na moyɛ bɔhyɛ apam ahorow no ho ananafo na monni anidaso biara na na monni Onyankopɔn wɔ wiase . Nanso mo a bere bi na mowɔ akyirikyiri a seesei mowɔ Kristo mu yi monam Kristo mogya so abɛn. Efisɛ ɔno ne yɛn asomdwoe, nea wayɛ akuw abien no biako na wasɛe ɔfasu a na etwa wɔn ntam no”-Efesofo 2:11-14 2.\nEnti, wɔ Kyerɛwnsɛm no fapem no, yehu sɛ “afanu abien” anaasɛ nnipakuw abien yɛ mpapaemu a ɛda Yudafo no ne amanaman mufo anaa ananafo ntam”. Yesu bubui saa mpapaemu no bere a ɔde ne mogya tuae adesamma bɔne ho ka na ɔsɛe ɔfasu a etwa wɔn ntam no bere a ɔde ne “nguan foforo a ɛyɛ akyidifo a wɔnnyɛ Yudafo ne ne “nguankuw ketewa” a wɔyɛ Yudafo agyidifo bom biako. Eyi a ɔyɛɛ maa bɔhyɛ a ɛwɔ Yohane 10:16 no hyiae:\n“Na mewɔ nguan foforo a womfi ban yi mu, wɔn nso ɛsɛ sɛ mede wɔn ba, na wobetie me nne, na woabɛyɛ nguankuw biako ne ɔhwɛfo biako”.\nSO KYERԐWNSԐM NO KYERԐKYER SԐ “NNIPAKUW KԐSE NO BԐTRA ASASE SO DAAPEM?\nYɛahu dedaw sɛ Bible no NNKA pɛn sɛ “Apam Foforo” hokwan a ɛyɛ daa nkwa wɔ Ɔsoro nnyɛ obiara akwanhwɛ na mmom wɔn a woapaw wɔn a wɔyɛ 144000 no. Nea ɛne eyi bɔ abira no Kyerɛwnsɛm no paemuka sɛ:\n“Anidaso biako nkutoo na yɛwɔ”-ɛnyɛ “Anidaso abien” (asase so ne ɔsoro anidaso) (Efesofo 4:4)\nAkyidifo bebree a wɔwɔ Apam Dedaw no mu bɛkɔ Ɔsoro (Mateo 8:11, Luka 13:28, Hebrifo 11:10, 16)\nԐsɛ sɛ Nnipa nyinaa nya “awo foforo” ama woahu Onyankopɔn Ahenni no (Yohane 3:3-5)\n“Obiara ɔgye di sɛ Yesu ne Kristo no Onyankopɔn awo no” (1 Yohane 5:1)\nHonhom fam abayɛ yɛ nnipa nyinaa a Onyankopɔn honhom kyerɛ wɔn kwan dea (Romafo 8:14-16)\nYesu Kristo yɛ “ntamgyinafo no ma adesamma nyinaa (1 Timoteo 2:5)\nYesu akyidifo nyinaa ɛsɛ sɛ “wodi Onipa Ba no honam na wɔnom ne mogya denam Awurade Anwummere Aduan no kyɛfa a wɔwɔ ama woanya daa nkwa (Yohane 6:53)\n“Nnipakuw Kɛse “ no begyina “Ahengua no anim” na woasom Onyankopɔn anɔpa ne anadwo wɔ N’asɔrefie hɔ wɔ Ɔsoro bere a Harmagedon bɛpae agu (Adiyisɛm 7:9, 15, 16:16-17)\n“Eyinom nyinaa akyi no metee nea ɛte sɛ nne denneennen a ɛyɛ nnipakuw kɛse wɔ Ɔsoro” (Adiyisɛm 19:1)\nHyɛ no nsow sɛ ahwehwɛde BIARA nni akenkan yi mu a ɛde nsɛmfua “nyinaa ne obiara” gyinaa hɔ maa agyidifo 144000 kuw a wɔapaw wɔn no. Mmom bɔhyɛ ahorow bue kwan ma “obiara” ɔgye di “. Bio nso, saa nnipa 144000 wɔaso ano afi ahohiahia ɛyɛ Onyankopɔn abufuhyew a ɛrebɛba asase sofo so a sɛnea Adiyisɛm 7:3 kyerɛkyerɛmu pefee a, ɛbɛyɛ dɛn na kuw 144000 yi atra ase wɔ afeha edi kan bere a Apam Foforo bɔhyɛ no wonnya mmfa maa Yesu akyidifo? Enti, bere a yeasusuw Kyerɛwnsɛm no fapem mu nyinaa no, yehu sɛ ɛrenyɛ yiye sɛ Kyerɛwnsɛm no akenkan foa Yehowa Adansefo Kuw-abien gyidi nhyehyɛe yi so.\nDԐN NTI NA YEHOWA ADANSEFO SURO HARMAGEDON?\nԐkame ayɛ sɛ Ɔwɛn Aban Asafo hokwan ɛwɔ Apam Foforo no mu a ɔde akame Yehowa Adansefo no nnɔɔso nti, Asafo no kɔso bio de ehu a emu dɔ a ɛfa Onyankopɔn abufuhyew a obehwie agu adesamma abɔnefo so a ɛwɔ “Ahohiahia Kɛse ne Harmagedon kō a wɔakyerɛkyerɛm wɔ Adiyisɛm 16 no hyɛ Yehowa Adansefo mu.\nԐwom sɛ 1 Tesalonika 5:9 hyɛ Kristofo bɔ sɛ Onyankopɔn amfa yɛn amma abufuhyew mmom sɛ yebenya nkwagye denam yɛn Awurade Yesu Kristo so”. Yehowa Adansefo gye tom sɛ Onyankopɔn bɛsɔ wɔn nokwaredi ahwɛ denam N’abufuhyew a wobegyina ano wɔ Ahohiahia bere no ne Harmagedon kō no. Ɔkwan nkutoo a yɛaka akyerɛ Yehowa Adansefo sɛ wobetumi anya wɔn ti adidi mu wɔ wiase amammui sɛe ɛne sɛ wɔbɛsom Ɔwɛn Aban Ahyehyɛde nokwaredi mu na woanya anidaso sɛ Yehowa de wɔn nkwa bɛkyɛ wɔn wɔ bere a ɔde N’atemmu bɛba.\nEhu ɛtete saa yɛ nea enni nnyinaso efisɛ ɛnyɛ nnipa 144000 nkutoo na wɔaso ano afi Onyankopɔn abufuhyew mu wɔ Adiyisɛm 7:3, nanso “Nnipakuw kɛse nyaa ahobammɔ efisɛ Onipa Ba (Yesu) bɛsoma N’abɔfo ama woaboaboa N’akyidifo ano akɔ Ɔsoro ansa N’atemmu a etwa to afi adi wɔ asase so.\n“…Mobehu Onipa Ba wɔ omununkum mu fi soro de tumi ne anuonyam kɛse reba. Na ɔbɛsoma N’abɔfo a wokurakura torobɛnto nne na woaboaboa ne nnipa woapaw wɔn afi mframa anan ne ɔsoro ano kosi ano nohoa”-Mateo 24:30-31.\nEnti, wɔ nnipa 144000 ano a wɔasɔ wɔ Adiyisɛm 7:4-8 no akyi pɛɛ, yɛkenkaan faa “Nnipakuw kɛse”gyinabea ho sɛ wogyina Onyankopɔn “Ahengua no anim” wɔ Ɔsoro.\n“Eyinom akyi no mihui…. na, hwɛ! Nnipakuw kɛse, a onipa biara antumi ankan wɔn a wofi amanaman ne mmusuakuw ne nkurɔfokuw ne kasa horow mu gyinagyina Ahengua no anim ne Oguanmmaa no anim, na wɔhyehyɛ ntade fitaa na wokurakura berɛw”-Adiyisɛm 7:9.\nNkyekyem 11 a ɛyɛ Adiyisɛm Ti 7 kyerɛ beae a “nnipakuw kɛse” yi wɔ bere a ɔkasae faa “abɔfo no nyinaa” ho te sɛ “nnipakuw kɛse no” a wɔresom wɔ “ahengua no anim”. Bio nso, wɔada “nnipakuw kɛse”no adi wɔ nkyekyem 14 sɛ “wɔn a wofii ahohiahia kɛse no mu”eyinom nyinaa sii ANSA Harmagedon sɛe wɔ Adiyisɛm 16. Saa ara na Adiyisɛm 7:15 paemu ka denneennen sɛ:\n“Eyi nti na wogyinagyina Onyankopɔn ahengua no anim na wɔresom no anɔpa ne anadwo wɔ N’asɔrefie hɔ na afei Nea Ɔte ahengua no so no bɛtrɛw ne ntamadan mu wɔ wɔn so”.\nNokwasɛm sɛ “Asɔrefie” yi wɔ Ɔsoro sɛnea Adiyisɛm 11:19 kyerɛkyerɛmu sɛ :\n“Na Onyankopɔn asɔrefie (Kronkronbea) ɛwɔ Ɔsoro no wobuee na wohuu N’apam adaka no wɔ N’asɔrefie (Kronkronbea) hɔ. Na anyinam ne nne ne aprannaa ne asasewosow ne amparuwbo kɛse bi bae’.\nNe saa nti, nnipakuw kɛse mufo a ɛwɔ Adiyisɛm 19:1 no wɔ nea nti a wɔwɔ anigyem wɔ Ɔsoro.\n“Eyinom akyi no metee nea ɛte sɛ nne denneennen a ɛyɛ nnipakuw kɛse wɔ ɔsoro. Wɔkae sɛ: Mokamfo Yah, MO Nkurɔfo! Nkwagye no ne anuonyam ne tumi yɛ yɛn Nyankopɔn dea”.\nAma wɔatwe adwene afi “nnipakuw kɛse a wɔwɔ Ɔsoro no so sɛnea Adiyisɛm 19:1 bɔ amanneɛ no, Yehowa Adansefo no binom gye akyinnye sɛ “nnipakuw kɛse” no bɛyɛ “abɔfokuw” na ɛnyɛ nnipakuw. Nanso, ɛfata sɛ “kuw kɛse” yi a ɛwɔ Ɔsoro no reto yɛn Nyankopɔn “Nkwagye dwom”. Yebisa sɛ ɛbɛyɛ dɛn na abɔfo eyinom atumi ato wɔn “nkwagye dwom wɔ bere a adesamma ne abɔde nkutoo a Onyankopɔn gye wɔn nkwa? Esiane sɛ abɔfo a wɔwɔ Ɔsoro no nhia Ɔgye anaa nkwagye na ama wɔato saa dwom no efisɛ wɔnnyɛ bɔne da. Abɔfo a woahwe ase wɔ bɔne mu nso nni ɔgye hokwan biara, nti Yehowa Adansefo Akyinnye ne Kyerɛwnsɛm no bɔ abira. Bere a “nnipakuw kɛse” no “wɔ Ɔsoro”resom anɔpa ne anadwo wɔ Onyankopɔn asɔrefie hɔ reto yɛn Nyankopɔn “Nkwagye dwom no, yehu sɛ Ɔwɛn Aban Harmagedon ho suro no nni nnyinaso.\nƆWԐN ABAN ADWENE ԐKOTIA ADIYISԐM 7:15 HO ADA HƆ:\nƆwɛn Aban no de adwene ahorow a ɛkotia Adiyisɛm 7:15 ama sɛnea wɔn gyidi a edi afra no anya nnyinaso wɔ Adiyisɛm 7:15. May 1, 2002, Ɔwɛn Aban Nsɛmma nhoma gyee toom sɛ Asafo no adwene biako a okura mu wɔ mfe bi a atwam yɛ adwene a ɛne sɛ “nnipakuw kɛse no Som Yehowa wɔ honhom fam asɔrefie ntrɛmu ɛwɔ asase so nea ɛte sɛ Salomo Asɔredan ntrɛmu no ara”. Nsɛmma nhoma yi toa so de adwene foforo a ɛyɛ hann foforo de bɔɔ wɔn kan adwene a wokura fa asɔrefie no ho sɛ ɔkwan bi so no ɛyɛ “asase so ntrɛmu anaa Ananafo Nhyiambea gui’. Wɔkae sɛ:\n“… Hela asɛmfua (hi-e-ron) woakyerɛ ase “asɔrefie” yɛ nea wɔde dii dwuma maa “ananafo nhyiambea ma ɛdan mu no nyinaa a ɛnyɛ asɔrefie ɛdan no nko…Ne nyinaa mu no, Hela asɛmfua (na-os) woakyerɛ ase “asɔrefie” wɔ Yohane Anisoadehu a ɛfa nnipakuw kɛse no ho yɛ biribi pɔtee. Wɔ Yerusalem asɔrefie tebea mu no, mpɛn pii no ɛfa kronkron mu kronkronbea ho, asɔrefie ɛdan no anaasɛ asɔrefie ɛdan ho hyia nyinaa. Ԑtɔ mmmere bi a wɔkyerɛ ase “Kronkronbea”-Mateo 27:5, 51, Luka 1:9, 21 Yohane 2:20… Nanso Ɔsoro mpanyimfo biako see Yohane sɛ, nnipakuw kɛse wɔ asɔrefie mu hɔ ankasa a ɛnyɛ asɔrefie no mfikyiri te sɛ ananafo honhom fam nhyiambea’–Ɔwɛn Aban May 1, 2002, kratafa 31.\nWoanhwɛ yiye a, ɛbɛyɛ sɛ Ɔwɛn Aban Asafo agye atom koraa sɛ mfomso wɔ n’adwene a okura wɔ “nnipakuw kɛse”no a wɔresom wɔ Ɔsoro asɔrefie ntrɛmu mfinimfini hɔ no, na mpo woagye atom sɛ wɔn nsusuwii ne Bible adwene ɛwɔ Adiyisɛm 7:15 no nhyia. Nanso, ɛmfaho adanse a wɔde ama fa Hela asɛmfua (na-os) no a woakyerɛ ase “asɔrefie wɔ Adiyisɛm 7:15 sɛ ɛkyerɛ Kronkronbea anaasɛ Kronkron mu Kronkronbea (ɛno nkutoo na ɛkyerɛ Asɔrefie mfinimfini a ɛwɔ Ɔsoro ho), nanso, wɔmpene sɛ wɔbɛgye adanse yi atom na wɔkɔ so asoɔden mu kura wɔn adwene a ɛmfata no ka sɛ:\n“… nnipakuw kɛse mufo nni ntrɛmu no mfinimfini a ɛyɛ Yehowa honhom fam asɔrefie kɛse no mu…”-Ɔwɛn Aban May 1, 2002, kr. 31\nNanso, ɛnyɛ Adiyisɛm 7:15 nkutoo na yehu sɛ “nnipakuw kɛse” no resom Yehowa anɔpa ne anadwo wɔ Kronkron mu Kronkronbea hɔ wɔ Onyankopɔn asɔrefie a ɛwɔ Ɔsoro no, na mmom yɛkenkan sɛ wogyinagyina Ahengua no anim ne Oguanmmaa no anim” (Adiyisɛm 7:9) ne abɔfo a wɔresom wɔ Ahengua no anim no yɛ ade koro (Adiyisɛm 7:11). Enti, yetumi si no pi sɛ “nnipakuw kɛse” no “wɔ Ɔsoro”saa yɛkenkan hu nneɛma bɔne a ɛbɛba wɔn a wɔpo Onyankopɔn nkwagye nhyehyɛe a ɛwɔ Yesu Kristo mu. Nokwarem no, eyi ne nea Adiyisɛm 7:15-17 ka fa ahosan a “nnipakuw kɛse no benya wɔ Ɔsoro bere a Harmagedon sɛe no bɛpae agu asase so.\n“ Ԑno nti na wɔwɔ Onyankopɔn ahengua no anim, na wɔresom no anɔpa ne anadwo wɔ N’asɔrefie, na Nea Ɔte Ahengua no so no bɛtrɛw ne ntamadan mu wɔ wɔn so. Ɔkɔm ne sukɔm renne wɔn bio, na owia renhye wɔn bio na mpo ɔhyew biara rennka wɔn efisɛ Oguammaa a ɔwɔ ahengua no mfinimfini no bɛhwɛ wɔn na ɔbɛkyerɛ wɔn kwan akɔ nkwa nsuti ho. Na Onyankopɔn bɛpopa wɔn aniwam nusu biara “-Adiyisɛm 7:15-17.\nSAA YԐN NYINAA WƆ ƆSORO A HENA NA ƆBԐTRA ASASE SO?\nWɔ Kristo mfirihyia apem nniso no, wɔn a wɔnnye nni a wobenya woti adidi mu wɔ ahohiahia kɛse no ne Harmagedon kō no bɛtra asase so wɔ wɔn owu nipaduam na wɔawo mma a wobenya hokwan aka asɛmpa no a ɛfa Yesu agyede afɔrebɔ ne daa nkwa akyɛde no. Wɔn a wobenya akyɛde yi denam Yesu a wɔde no bɛyɛ wɔn Awurade ne Agyenkwa bɛsɔre akɔ Ɔsoro asetram wɔ wɔn owuo akyi. Enti, Kristofo Agyidifo a wɔwɔ Ɔsoro bedi wɔn a wɔnnyɛ Kristofo so wɔ asase so wɔ Kristo mfirihyia apem nniso ase.\nKristo mfirihyia apem nniso akyi no, Onyankopɔn bɛbɔ Ɔsoro foforo ne Asase foforo na ɛno mu na Yerusalem foforo bɛkyɛn Ɔsoro ne Asase no (2 Petro 3:7, 10-13 Adiyisɛm 21) Esiane sɛ Yesu dii Ɔsoro ne asase so aforosian (Asomafo Nnwuma 1:11) bio nso esiane sɛ owusɔre nipadua a Kristofo no benya no te sɛ Kristo Nipadua de no nti (Filipo 3:20-21) ntease wom sɛ Yebetumi asi no pi sɛ Kristofo agyidifo nyinaa betumi adi Asase foforo ne Ɔsoro foforo aforosian anya anigye wɔ beae abien no nyinaa.\n1. Hyɛ no nsow: Dan ne Afraim abusuakuw no nnka kyerɛwtohɔ no ho efisɛ Dan de neho hyɛɛ abosonsom mu wɔ Letitikus 24:11, Atemmufo 18:1, 30 ne 1 Ahene 12:28-30 bio nso Afraim de neho hyɛɛ abosonsom mu wɔ Hosea 4:17 ne Atemmufo 17. Enti, Yosef ne Manase abusuakuw no bɛsii abusuakuw abien no ananmu wɔ Adiyisɛm 7:5-8.\n2. Kyerɛwnsɛm nyinaa yɛafa emu nsɛm aka no fii Yehowa Adansefo Bible, Wiase Foforo Nkyerɛase mu.\nThis post is also available in: SpanishPortugueseCzechBorɔfo\n← Dɛn na ɛsɛ sɛ mihu ansa magye asubɔ sɛ Yehowa Adanseni?\nNea YɛYɛ – Wɔn Woafi Yehowa Adansefo mu →


Mmabun—Momma mo awofo mmoa mo mma mommɔ mo koma ho ban!\nƆwɛn-Aban—Nea Adesua Nsɛm Wom | October 15, 2004\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Maya Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Venda Vietnamese\nWUSUSUW sɛ dɛn na ɛyɛ den paa ma po so hyɛnkafo? Sɛ́ ɔde hyɛn no bɛfa po kɛse no so a asiane biara nsi? Ɛntaa nyɛ ɛno. Po so ahyɛn dodow no ara bɔ wɔ mpoano, na ɛnyɛ beae a ɛhɔ dɔ no. Nokwarem no, sɛ́ wɔde po so hyɛn bɛkɔ akogyina hyɛn gyinabea no betumi ayɛ hu paa mpo sen sɛ wɔde wimhyɛn besi fam. Dɛn ntia?\nAnsa na po so hyɛnkafo betumi de ne hyɛn akogyina hyɛn gyinabea dwoodwoo no, ɛsɛ sɛ ɔkwati asiane a ɛwɔ hyɛn gyinabea pɔtee bi no. Ɛsɛ sɛ ohu sɛnea ɔhweam a ɛwɔ nsu no mu no te bere a ɔbɔ mmɔden sɛ ɔremma ɛnkɔpem ahyɛn foforo no. Ɛsɛ sɛ ɔkwati anhwea siw, abotan anaa hyɛn ho nneɛma a ɛwɔ nsu no ase a ebetumi ama hyɛn no abɔ no. Nea ɛma tebea no yɛ hu koraa ne sɛ, ebia na ɛne bere a edi kan a ɔrekɔ hyɛn gyinabea hɔ.\nNea ɛbɛyɛ na po so hyɛnkafo nyansafo adi saa ɔhaw ahorow yi so no, ebia ɔbɛhwehwɛ ɔkwankyerɛfo a onim sɛnea hyɛn gyinabea hɔ te yiye ma waboa no. Ɔkwankyerɛfo no gyina ɔhyɛnkafo no nkyɛn de akwankyerɛ a ɛfata ma no. Wɔn baanu nyinaa susuw asiane ahorow no ho na wɔde hyɛn no fa akwan hihiaa biara so de kɔ hyɛn gyinabea hɔ.\nAkwankyerɛ a ɛkyɛn so a ɔkwankyerɛfo no de ma no kyerɛkyerɛ mmoa a ɛsom bo paa a ɛwɔ hɔ ma Kristofo mmabun a ɛsɛ sɛ wɔfa asetra mu nsɛnnennen mu no mu. Dɛn ne saa mmoa yi? Dɛn nti na mmofra a wɔadu wɔn mpanyin afe so hia?\nMa yɛntoa po so hyɛn no ho mfatoho no so. Sɛ woadu wo mpanyin afe so a, wote sɛ po so hyɛnkafo wɔ ɔkwan bi so, efisɛ awiei koraa no, wubesi nea wode w’asetra bɛyɛ ho gyinae. Na w’awofo nso wɔ adwuma a ɛte sɛ po so hyɛn kwankyerɛfo de no ara bere a wɔbɔ mmɔden sɛ wɔbɛkyerɛ wo kwan ma woafa asetram tebea ahorow a emu yɛ den no bi mu no. Nanso, bere a woadu wo mpanyin afe so no, ebia ɛbɛyɛ den sɛ wubegye afotu a w’awofo de ma wo no atom. Dɛn nti na ɛte saa?\nMpɛn pii no, ɔhaw no fi koma no. Ebia wo sɛnkyerɛnne kwan so koma no bɛma woanya ɔpɛ sɛ wobɛyɛ biribi a wosiw wo kwan sɛ nyɛ anaa sɔre tia biribiara a wote nka sɛ ɛka w’ahofadi hyɛ no. Bible ka sɛ: “Onipa komam adwene yɛ bɔne fi ne mmofraase.” (Genesis 8:21) Yehowa ka fann sɛ wubehyia nsɛnnennen ankasa. Ɔbɔ kɔkɔ sɛ: “Koma wɔ hɔ yi, ɛyɛ okontomponi sen ade nyinaa na ɛyɛ ɔdaadaafo paa.” (Yeremia 17:9, Rotherham) Sɛ yɛde akɔnnɔ bɔne a koma no ma ɔbabun bi nya no to nkyɛn a, ebetumi adaadaa no ma wasusuw sɛ onim nyansa sen n’awofo, ɛmfa ho sɛ n’awofo wɔ suahu pii sen no no. Nanso, ntease pa pii wɔ hɔ a enti ɛsɛ sɛ wohwehwɛ w’awofo mmoa bere a wofa wo mpanyin afe a emu yɛ den mu no.\nDɛn Nti Na Ɛsɛ Sɛ Wutie W’awofo?\nNea ɛsen ne nyinaa no, Yehowa, nea Ɔhyehyɛɛ abusua no, ka kyerɛ wo sɛ ɛsɛ sɛ wutie w’awofo akwankyerɛ. (Efesofo 3:15) Esiane sɛ Onyankopɔn de ahyɛ w’awofo nsa sɛ wɔnhwɛ wo so nti, ɔde afotu yi ma wo sɛ: “Mma, muntie mo awofo asɛm Awurade mu; na eyi na ɛteɛ.” (Efesofo 6:1-3; Dwom 78:5) Ɛwom sɛ ebia woadu wo mpanyin afe so de, nanso w’awofo da so ara wɔ asɛyɛde sɛ wɔma wo akwankyerɛ, na ɛyɛ w’asɛyɛde sɛ wutie. Bere a ɔsomafo Paulo kyerɛwee sɛ ɛsɛ sɛ mma tie wɔn awofo asɛm no, ɔde Hela asɛmfua a ebetumi afa mma nyinaa a ɛsono mfe a wɔadi ho na edii dwuma. Sɛ nhwɛso no, sɛnea wɔakyerɛw wɔ Mateo 23:37 no, Yesu kaa nnipa a na wɔtete Yerusalem ho asɛm sɛ ne “mma,” ɛmfa ho mpo sɛ na wɔn mu dodow no ara anyinyin.\nBere a nnipa anokwafo pii a wɔtraa ase tete no bɛyɛɛ mpanyimfo akyi mfe pii no, wɔkɔɔ so yɛɛ setie maa wɔn awofo. Ɛwom sɛ na Yakob anyin de, nanso ɔtee ase sɛ ɛsɛ sɛ odi n’agya ahyɛde a ɛne sɛ ɔnnware ɔbea a ɔnyɛ Yehowa somfo no so. (Genesis 28:1, 2) Akyinnye biara nni ho sɛ Yakob san hui nso sɛ Kanaanfo mmea abosonsomfo a ne nua no sii gyinae waree wɔn no maa n’awofo dii awerɛhow kɛse.—Genesis 27:46.\nSɛ yɛde asɛyɛde a Onyankopɔn de ama w’awofo a wɔyɛ Kristofo no sɛ wɔnkyerɛ wo kwan no to nkyɛn a, ɛda adi sɛ wɔn na wɔfata sen biara sɛ wotu wo fo. Nea enti a ɛte saa titiriw ne sɛ wonim wo yiye paa na akyinnye biara nni ho sɛ wɔde mfe pii ada ɔdɔ a edi mũ adi akyerɛ wo. Te sɛ ɔkwankyerɛfo a ɔkyerɛ po so hyɛnkafo kwan no, w’awofo fi suahu mu na ɛkasa. Wɔn ankasa anya “mmerantebere mu akɔnnɔ” pɛn. Na sɛ nokware Kristofo no, wɔahu mfaso a ɛwɔ Bible mu nnyinasosɛm ahorow a wɔde di dwuma no so.—2 Timoteo 2:22.\nEsiane mmoa a edi mũ a ɛyɛ mmerɛw koraa sɛ wubenya yi nti, wɔboa wo ma wutumi di nsɛm tebea a emu yɛ den paa mpo ho dwuma yiye. Fa wɔn a ɛsono wɔn bɔbeasu a wo ne wɔn bɛbɔ no sɛ nhwɛso. Ɔkwan bɛn so na Kristofo a wɔyɛ awofo betumi aboa wo wɔ asɛm a ne ka yɛ ka nã yi mu?\nObi a Ɛsono ne Bɔbeasu Ho Anigye a Wonya\nAkwankyerɛfo tu po so ahyɛnkafo fo sɛ ɛnsɛ sɛ wɔbɛn nsu no ase siw no. Siw no nyɛ den nanso, esiane sɛ daa epia fi beae a ɛwɔ kogu beae foforo nti ɛma ɛyɛ hu nso. Saa ara na w’awofo nso bɛpɛ sɛ wotwe wo ho fi nneɛma a ebetumi asum wo afiri wɔ nkate fam ho. Sɛ nhwɛso no, awofo nim sɛ obi a ɛsono ne bɔbeasu ho akɔnnɔ a wonya no mu betumi ayɛ den ara ma wontumi nkyerɛkyerɛ sɛnea ɛte no mu. Nanso bere a woanya akɔnnɔ a ɛte saa no, ebetumi ama woagu asu.\nDina nhwɛso no kyerɛkyerɛ sɛnea ɛyɛ hu sɛ yɛbɛbɛn asiane pii no mu. Ebia biribi a na Dina repɛ ahu ne ɔpɛ a na ɔwɔ sɛ obegye n’ani na ɛkaa no ma ɔne Kanaanfo mmea a akyinnye biara nni ho sɛ na wɔn bra asɛe no kɔbɔɔ fekuw. Ankyɛ na anigye a mfiase no na ɛte sɛ nea asɛm biara nni ho no, danee awerɛhosɛm—aberante bi a na ‘ɔwɔ anuonyam paa’ wɔ kurom hɔ too no mmonnaa.—Genesis 34:1, 2, 19.\nƆbea ne ɔbarima nna ho nsɛm a wɔtaa ka no kɛse wɔ mmere a yɛte mu yi mu no ama asiane a ɛte saa no ayɛ kɛse. (Hosea 5:4) Ebia mmabun dodow no ara benya adwene sɛ obi a ɛsono ne bɔbeasu a wɔne no begye wɔn ani no ne ade a ɛyɛ anigye sen biara. Ebia wobɛte nka sɛ, sɛ wo ne obi a ne ho yɛ wo fɛ nkutoo kɔhyɛ baabi a, ɛbɛma w’ani agye paa. Nanso, awofo a wɔwɔ ɔdɔ bɛbɔ mmɔden sɛ wɔbɛbɔ wo ho ban afi mmabun a wonni obu mma Onyankopɔn gyinapɛn ahorow a wo ne wɔn bɛbɔ fekuw no ho.\nLaura gye tom sɛ biribi a mmabun repɛ ahu betumi ama wɔatɔ asiane mu. “Bere a me mfɛfo sukuufo mmeawa ka kyerɛɛ me sɛ wɔne mmarimaa a wɔn ho yɛ fɛ no bi sawee kosii ɔdasu mu no, wɔma ɛyɛe te sɛ ade a ɛso bi mmae da. Mihui sɛ na wɔtaa gugu nsɛm mu de, nanso na meda so ara pɛ sɛ mehu nea ɛkɔ so no, na na mete nka sɛ merehwere anigyede bi. Ɛwom sɛ minim sɛ ma a na m’awofo mma me kwan sɛ menkɔ mmeae a ɛtete saa no teɛ de, nanso na meda so ara te nka sɛ biribi repiapia me.”\nPo so hyɛn nni breki, nti egye bere pii ansa na atumi agyina. Awofo nim sɛ obi a ɛsono ne bɔbeasu ho akɔnnɔ te saa ara. Mmebusɛm nhoma no de ɔbarima bi a na akɔnnɔ bɔne ahyɛ no ma toto nantwi a wɔrekokum no ho. (Mmebusɛm 7:21-23) Worempɛ sɛ biribi a ɛte saa bɛto wo, na woagu asu wɔ nkate ne honhom fam. Ebia bere a wo koma fi ase daadaa wo wɔ eyi ho no, w’awofo behu na wɔde afotu a ɛfata ama wo. So wobɛyɛ ade nyansam atie wɔn na ama woakwati asiane?—Mmebusɛm 1:8; 27:12.\nWuhia w’awofo mmoa nso bere a wopɛ sɛ woko tia atipɛnfo nhyɛso no. Ɔkwan bɛn so na wobetumi aboa wo?\nTumi a Atipɛnfo Nhyɛso Wɔ\nAsorɔkye anaa ɔhweam a ano yɛ den betumi abɔ po so hyɛn ma afom kwan. Nea ɛbɛyɛ na hyɛn no agyina saa asorɔkye ne ɔhweam yi ano no, gye sɛ ɔhyɛnkafo no kyim hyɛn no de ani hwɛ baabi foforo. Wɔ ɔkwan koro no ara so no, mmabun a wɔyɛ w’atipɛnfo nnaadaa nso betumi ama wo ne Onyankopɔn ntam abusuabɔ asɛe gye sɛ woyɛ biribi de bɔ wo ho ban.\nSɛnea asɛm a ɛtoo Dina kyerɛ no, ‘sɛ wo ne nkwasea bɔ a wuhu amane.’ (Mmebusɛm 13:20) Kae sɛ sɛ Bible de asɛm ‘ɔkwasea’ di dwuma a, ɛkyerɛ obi a onnim Yehowa anaa ɔpo sɛ ɔbɛnantew n’akwan so.\nNanso, ɛnyɛ mmerɛw sɛ wobɛpo mfɛfo sukuufo adwenkyerɛ anaa wɔn nneyɛe. María José kyerɛkyerɛ mu sɛ: “Na mepɛ sɛ mmabun afoforo gye me tom. Esiane sɛ na mempɛ sɛ wobebu me sɛ meda nsow nti, misuaa wɔn nneyɛe no paa sɛnea metumi.” Ebia w’atipɛnfo benya nnwom a wopaw, atade a wohyɛ, anaa ɔkwan a wofa so kasa mpo so nkɛntɛnso a wunhu. Ebia wote nka sɛ wowɔ abotɔyam bere a wo ne mmabun a wɔne wo mfe bɔ so bɔ no. Saa na ɛte, nanso ɛno bɛma ayɛ mmerɛw sɛ wɔn nkɛntɛnso a ano yɛ den no benya wo na apira wo.—Mmebusɛm 1:10-16.\nCaroline ka nsɛnnennen bi a ohyiae wɔ mfe kakraa bi a abɛsen kɔ no mu sɛ: “Minyaa mfe 13 rekɔ no, na mmeawa a me ne wɔn bɔ no nyinaa wɔ mpena, na wɔ mfe pii mu no, ɛhyɛɛ me so bere nyinaa sɛ me nso memfa mpena no bi. Nanso, me maame kyerɛɛ me kwan wɔ mmere a na emu yɛ den yi mu. Ogyee mmere pii de tiee me, ne me susuw nsɛm ho, na ɔboaa me ma mihuu hia a ehia sɛ metwɛn kosi sɛ menyin ansa na mede me ho ahyɛ abusuabɔ a ɛte saa mu no.”\nTe sɛ Caroline maame no, ebia w’awofo bɛte nka sɛ ɛsɛ sɛ wɔbɔ wo kɔkɔ wɔ atipɛnfo nhyɛso ho anaa wɔma wo anohyeto mpo wɔ agodi ahorow anaa nnamfo bi ho. Nathan kae sɛnea ɔne n’awofo nyaa akasakasa pii wɔ nsɛm a ɛtete saa ho. Ɔkyerɛkyerɛ mu sɛ: “Na me namfonom taa to nsa frɛ me sɛ me ne wɔn mpue, nanso na m’awofo mpɛ sɛ me ne nnipa pii bɛbom akyinkyin anaa mɛkɔ apontow akɛse a ɔpanyin biara nhwɛ so ase. Saa bere no, mante nea enti a na awofo afoforo ma nneɛma pii ho kwan sen m’awofo no ase.”\nNanso, akyiri yi Nathan tee ase. Ogye toom sɛ: “Wɔ me fam no ‘na agyimisɛm kyekyere abofra koma ho.’ Ɛte sɛ nea saa agyimisɛm yi da adi ntɛm bere a mmerantewa bom kyinkyin no. Obiako fi ase yɛ biribi a ɛmfata, ɔfoforo toa so yɛ nea ɛsen saa, na foforo nso yɛ nea ɛkyɛn ne nyinaa koraa. Ɛnkyɛ na wɔn a aka no nyinaa nso de wɔn agye mu bi. Mmofra a wɔka sɛ wɔsom Yehowa mpo betumi atɔ afiri a ɛte saa mu.”—Mmebusɛm 22:15.\nNathan ne María José nyinaa ne wɔn koma dii apere bere a wɔn awofo amma wɔn kwan amma wɔanyɛ nneɛma a wɔn atipɛnfo ka kyerɛɛ wɔn sɛ eye no. Nanso, wɔyɛɛ setie, na ɛno akyi no wɔn ani gyei sɛ wotiee wɔn awofo. Mmebusɛm nhoma no ka sɛ: “Brɛ w’asõ ase tie anyansafo kasa, na fa wo koma to me nimdeɛ so.”—Mmebusɛm 22:17.\nƐyɛ den ma po so hyɛn a akyea sɛ ɛbɛkɔ, na sɛ ɛkyea pii dodo nso a, ebetumi amuntum. Esiane sɛ bɔne wɔ yɛn ho nti, yɛn nyinaa tɔ kɔ pɛsɛmenkominya ne nneɛma a ɛnsɛ sɛ yɛyɛ so. Ɛmfa ho saa su horow yi no, sɛ mmofra di wɔn awofo akwankyerɛ akyi pɛpɛɛpɛ a, wɔn asetra betumi asi wɔn yiye.\nSɛ nhwɛso no, w’awofo betumi aboa wo ma woapo nsusuwii a ɛne sɛ ɔkwan hiahiaa a ɛkɔ nkwa mu ne ɔkwan a ɛtrɛw a ɛkɔ ɔsɛe mu no akyi no, ɔkwan foforo bi nso wɔ hɔ no. (Mateo 7:13, 14) Ɛnyɛ nokware sɛ sɛ wubetumi ayɛ ade bɔne kakra nanso woremmu Onyankopɔn mmara so no kyerɛ sɛ wubetumi “aka biribi ahwɛ a wo mmene.” Wɔn a wɔbɔ mmɔden sɛ wɔbɛfa ɔkwan a ɛte saa so no ‘rehinhim wɔ nneɛma abien ntam’—sɛ wɔbɛsom Yehowa akosi baabi na wɔasan nso adɔ wiase ne nneɛma a ɛwɔ wiase no—betumi ahwe ase honhom mu. (1 Ahene 18:21; 1 Yohane 2:15) Dɛn nti a? Esiane yɛn bɔne su ahorow nti.\nSɛ yɛyɛ nea yɛn akɔnnɔ bɔne no hwehwɛ a, akɔnnɔ no ano bɛyɛ den. Yɛn ‘koma okontomponi’ no rempɛ sɛ yɛbɛka bɔne ahwɛ kɛkɛ. Ɛbɛpɛ sɛ yɛyɛ pii sen saa. (Yeremia 17:9) Bere a yefi ase twe yɛn ho honhom fam no, wiase no benya yɛn so nkɛntɛnso kɛse paa. (Hebrifo 2:1) Ebia worenhu sɛ woakyea wɔ honhom fam, nanso ɛda adi sɛ w’awofo a wɔyɛ Kristofo no behu. Nokwarem no, ebia w’awofo ntumi nsua kɔmputa so dwumadi ntɛmntɛm sɛnea woyɛ no, nanso wonim koma okontomponi no ho ade pii sen wo. Na wɔpɛ sɛ wɔboa wo ma ‘woteɛ wo koma kɔ ɔkwan’ a ebetumi ama woanya nkwa so.—Mmebusɛm 23:19.\nNokwarem no, nhwɛ kwan sɛ w’awofo bedi nneɛma ho dwuma pɛpɛɛpɛ bere a wɔma wo akwankyerɛ wɔ nneɛma a ɛho gyinaesi yɛ den te sɛ nnwom, anigyede ne ahosiesie ho no. Ebia w’awofo nni Salomo nyansa anaa Hiob boasetɔ no bi. Te sɛ obi a ɔde akwankyerɛ ma po so hyɛnkafo no, ebia ɛtɔ mmere bi a wɔbɛyɛ katee dodow. Nanso, sɛ wutie ‘w’agya nteɛso, na wampo wo na mmara’ a wɔn akwankyerɛ no so bɛba wo mfaso kɛse.—Mmebusɛm 1:8, 9.\nEbia mmabun foforo nka asɛmpa mfa wɔn awofo ho. Nanso, sɛ w’awofo rebɔ mmɔden adi nea Kyerɛwnsɛm no ka so a, wɔbɛboa wo wɔ tebea biara mu, bere nyinaa ne bere a wuhyia nsɛnnennen. Te sɛ po so hyɛnkafo a ɔkwankyerɛfo a ne ho akokwaw ma no akwankyerɛ no, wo nso wuhia w’awofo ma wɔakyerɛ wo kwan ma woayɛ ade nyansam. Mfaso a ebefi mu aba no nni ano.\n“Sɛ nyansa ba wo koma mu, na nimdeɛ sɔ wo kra ani a, adwempa bɛhwɛ wo so, na ntease abɔ wo ho ban, na ayi wo afi bɔne kwan mu, ne onipa a ɔka akɔntɔnkyesɛm ho, afi wɔn a wogyaw trenee akwan kɔnantew sum akwan so no ho . . . Na tẽefo na ɛbɛtra asase no so, na wɔn a wɔyɛ pɛ no na ɛbɛtra mu.”—Mmebusɛm 2:10-13, 21.\n[Mfonini wɔ kratafa 22]\nAtipɛnfo nkɛntɛnso betumi ama woahwe ase honhom mu\nKae nea ɛtoo Dina no\n[Mfonini wɔ kratafa 24]\nSɛ po so hyɛnkafo a ɔhwehwɛ akwankyerɛ fi ɔkwankyerɛfo a ne ho akokwaw hɔ no, ɛsɛ sɛ mmofra hwehwɛ akwankyerɛ fi wɔn awofo hɔ\n[Mfonini Fibea wɔ kratafa 24]\nShare Share Mmabun—Momma mo awofo mmoa mo mma mommɔ mo koma ho ban!\nw04 10/15 kr. 20-24\nƆpɛ a Nnipa Wɔ Sɛ Wobenya Wɔn Ho\nDi Honhom Fam Nneɛma Akyi Na Nya Mfaso\nParadise—So Wobɛkɔ Hɔ Bi?\n‘Kyinkyin Asase No So’\nNokwaredi Ne Pintinnyɛ Tete ne Nnɛ\nHena Ne “Nokware Nyankopɔn Ne Daa Nkwa No”?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 15, 2004\nShare Share ƆWƐN-ABAN—NEA ADESUA NSƐM WOM October 15, 2004\nƆWƐN-ABAN—NEA ADESUA NSƐM WOM October 15, 2004


Sanhedrin no Dii Yesu Asɛm (Mateo 26) | Yesu Asetena\nWƆDE YESU KƆƆ ANAS, ƆSƆFO PANIN DADA NO FIE\nBERE A SANHEDRIN NO DE DII N’ASƐM NO, NA MMARA MMA KWAN\nBere a wɔguu Yesu mpokyerɛ te sɛ ɔdwotwafoɔ no, wɔde no kɔɔ Anas fie. Yɛbɛkae a, Yesu nkwadaaberem, ɔkɔɔ asɔrefie hɔ ne akyerɛkyerɛfo no kɔkasa maa wɔn ho dwirii wɔn. Saa bere no, Anas na na ɔyɛ ɔsɔfo panin. (Luka 2:42, 47) Anas fii so no, ne mma no bi nso bɛyɛɛ ɔsɔfo panin adwuma no bi, na saa bere yi deɛ n’ase Kaiafa na na ɔte so.\nBere a wɔde Yesu kɔɔ Anas fie no, Kaiafa nyaa bere boaboaa Sanhedrin badwa no ano wɔ ne fie. Sanhedrin badwa no mu nnipa 71 no, na ɔsɔfo panin a ɔte so no ne wɔn a wɔayɛ ɔsɔfo panin adwuma no bi pɛn ka ho.\nAnas bisaa Yesu ‘asuafoɔ ne ne nkyerɛkyerɛ ho’ asɛm. Yesu maa mmuaeɛ tiawa sɛ: “Mekasa kyerɛɛ wiase no wɔ badwam. Mekyerɛkyerɛɛ daa wɔ hyiadan mu ne asɔrefie, baabi a Yudafoɔ nyinaa hyia; na manka biribiara kokoam. Adɛn nti na worebisa me? Bisa wɔn a wɔtee deɛ meka kyerɛɛ wɔn no.”—Yohane 18:19-21.\nƆpanin bi a ɔgyina ho bɔɔ Yesu asom kaa n’anim sɛ: “Saa na ɛsɛ sɛ wobua ɔsɔfo panin?” Nanso na Yesu nim sɛ ɔnyɛɛ bɔne biara, enti ɔkaa sɛ: “Sɛ mekaa no bɔne a, di bɔne no ho adanseɛ; na sɛ mekaa no yie a, adɛn nti na wobɔɔ me?” (Yohane 18:22, 23) Afei Anas maa wɔde Yesu kɔmaa n’ase Kaiafa.\nSaa bere no, na Sanhedrin abadwafoɔ no ano aboa; ɔsɔfo panin a ɔte so no ne ɔman no mu mpanimfoɔ ne akyerɛwfo no nyinaa hyiaa mu wɔ Kaiafa fie. Ná mmara mma kwan sɛ wɔbɛdi obi asɛm Twam afahyɛ da no anadwo. Nanso, Yesu ho adwemmɔne nti, na wɔasi wɔn bo sɛ, sɛ mmara so na wɔbɛbu mpo a, wɔbɛdi n’asɛm.\nYɛhwɛ sɛnea nneɛma kɔe no a, yɛhu sɛ na ɛnyɛ atɛn papa biara na wɔrebɛbu. Bere a Yesu nyanee Lasaro no, Sanhedrin no yɛɛ sɛ wɔbɛkum Yesu. (Yohane 11:47-53) Afei nso, nna kakra a na atwam no, nyamesom mpanimfoɔ no bɔɔ pɔ sɛ wɔbɛkyere Yesu akum no. (Mateo 26:3, 4) Enti wɔnnya nnii Yesu asɛm koraa no, na wɔabu no kumfɔ koraa ne sa.\nSɛ yɛde bere a wɔde kaa asɛm no to nkyɛn a, nea wɔde sɛee asɛm no koraa ne sɛ, asɔfo mpanimfoɔ no ne Sanhedrin abadwafoɔ foforo hwehwɛɛ nnipa a wɔbɛdi adansekurum atia Yesu. Wɔnyaa adansefo pii, nanso na wɔn adanse nhyia. Afei nnipa mmienu bɛkaa sɛ: “Yɛtee sɛ ɔse, ‘Mɛdwiri asɔrefie a wɔde nsa yɛeɛ yi agu na mede nnansa asi foforɔ a wɔamfa nsa ansie.’” (Marko 14:58) Saa adansefo no mpo ano anhyia.\nKaiafa bisaa Yesu sɛ: “Wonka hwee mfa nyi w’ano? Adanseɛ bɛn na yeinom redi tia woɔ yi?” (Marko 14:60) Nea adansekurumfo no kekae nyinaa, Yesu anka hwee. Enti Ɔsɔfo Panin Kaiafa faa adwene foforo.\nNá Kaiafa nim sɛ asɛm baako a Yudafo mpɛ sɛ wɔte koraa ne sɛ obi bɛka sɛ ɔyɛ Onyankopɔn Ba. Bere bi a Yesu frɛɛ Onyankopɔn n’Agya no, Yudafo no kaa sɛ ɔreyɛ “ne ho sɛ ɔne Onyankopɔn yɛ pɛ,” enti anka wɔrekum no. (Yohane 5:17, 18; 10:31-39) Kaiafa huu saa nti, ɔhyɛɛ da bisaa Yesu sɛ: “Mese wo sɛ ka nokorɛ wɔ Onyankopɔn teasefoɔ no anim; sɛ wone Kristo, Onyankopɔn Ba no a, ka kyerɛ yɛn!” (Mateo 26:63) Ná Yesu aka pɛn sɛ ɔyɛ Onyankopɔn Ba. (Yohane 3:18; 5:25; 11:4) Enti saa bere yi wannye antom a, wɔbɛfa no sɛ ɔmmu ne ho sɛ ɔno ne Onyankopɔn Ba anaa Kristo no. Yesu kaa sɛ: “Mene no; na mobɛhunu onipa Ba no sɛ ɔte tumi nsa nifa soɔ na ɔfiri ɔsoro mununkum mu reba.”—Marko 14:62.\nKaiafa tee saa asɛm no, ɔsuan n’atade mu wɔ abadwafoɔ no nyinaa anim kaa sɛ: “Waka abususɛm! Adansefoɔ bɛn bio na yɛhia? Hwɛ! Afei moate abususɛm no. Mosusu ho sɛn?” Afei Sanhedrin no de wɔn atɛnkyea no too dwa sɛ: “Ɛsɛ sɛ ɔwuo.”—Mateo 26:65, 66.\nWɔfirii ase dii Yesu ho fɛw bobɔɔ no. Ebinom nso bobɔɔ n’asom tetee ntasuo guu no so. Sɛ wɔde ade kata n’anim a, na wɔabɔ n’asom agoro ne ho sɛ: “Hyɛ nkɔm. Hwan na ɔbɔɔ woɔ?” (Luka 22:64) Onyankopɔn Ba paa na wɔdii n’ani saa no! Wɔannya bere papa biara nso anni n’asɛm sɛ anadwo a ɛnsɛ sɛ wɔdi asɛm.\nƐhe na wɔdii kan de Yesu kɔe? Dɛn na ɛtoo no?\nƐhe bio na wɔde Yesu kɔe? Ɛkwan bɛn na Kaiafa faa so maa Sanhedrin no penee so sɛ Yesu fata owuo?\nBere a wɔredi Yesu asɛm no, aniwude bɛn na wɔde yɛɛ no?


Marek 9 SNC - Marko 9 AKCB\n1Yesu kɔɔ so ka kyerɛɛ nʼasuafo no se, “Mo a mugyina ha yi mu bi bɛtena ase akosi sɛ mubehu sɛ, Onyankopɔn ahenni no reba tumi mu!”\n2Nnansia akyi na Yesu faa Petro, Yakobo ne Yohane de wɔn kɔɔ bepɔw tenten bi atifi. Saa bere no na obiara nka wɔn ho. Ɛhɔ ara na Yesu anuonyam hyerɛn wɔ wɔn anim. 3Nʼatade hyerɛn yɛɛ fitafita sen sɛnea obi betumi ahoro saa atade no ama ayɛ. 4Afei Elia ne Mose befii hɔ. Na wɔne Yesu kasae!\n5Petro ka kyerɛɛ Yesu se, “Kyerɛkyerɛfo, eye sɛ yɛwɔ ha. Yɛbɛbɔ asese abiɛsa wɔ ha, wo de baako, Mose de baako na Elia de baako.” 6Esiane sɛ na wɔabɔ hu no nti na ɛma ɔkaa saa.\n7Na omununkum bɛkataa wɔn so. Nne bi fi omununkum no mu kae se, “Oyi ne me Dɔba. Muntie no.”\n8Mpofirim a wɔhwɛɛ wɔn ho no, wɔanhu obiara ka Yesu ho.\n9Wɔresian afi bepɔw no so no, Yesu bɔɔ wɔn ano se wɔnnka nea wɔahu no nkyerɛ obiara kosi sɛ ɔbɛsɔre afi awufo mu. 10Asuafo no anka ankyerɛ obiara na mmom, ɛyɛ a na wɔtaa bisabisa wɔn ho wɔn ho se, nʼasɛm a ɔkae se, “Menyan afi awufo mu” no, na ɔkyerɛ dɛn?\n11Na nʼasuafo no bisaa no nea enti a mmara no akyerɛkyerɛfo no ka se, ɛsɛ sɛ Elia san ba kan.\n12Yesu gye too mu sɛ, ɛsɛ sɛ Elia di kan ba bɛtoto nneɛma nyinaa yiye. Ɔkae se, “Ɛno de, na adɛn nti na wɔakyerɛw se Onipa Ba no behu amane bebree na wɔapo no? 13Nanso mise mo sɛ, Elia aba dedaw! Na wɔne no anni no yiye sɛnea adiyifo no hyɛɛ ho nkɔm no.”\nYesu Sa Abarimaa Bi A Ɔwɔ Honhommɔne Yare\n14Bere a wosian beduu bepɔw no ase hɔ no, wohuu sɛ nnipakuw atwa asuafo a wɔaka no ho ahyia, na wɔne mmara no akyerɛkyerɛfo no regye wɔn ho wɔn ho akyinnye. 15Bere a nnipakuw no huu Yesu no wɔn ho dwiriw wɔn, na wɔde mmirika behyiaa no.\n16Yesu bisaa wɔn se, “Akyinnye a na moregye no fa dɛn ho?”\n17Nnipa no mu baako kae se, “Kyerɛkyerɛfo, mede me ba aba ha sɛ sa no yare. Honhommɔne bi a ɛwɔ ne so nti, ontumi nkasa. 18Sɛ honhommɔne no ka ne ho wɔ ne mu a, etwa no hwe fam ma nʼano twa ahuru, twɛre ne se a wasinsen. Ɛno nti mesrɛɛ wʼasuafo no se wontu honhommɔne no mfi ne mu, nanso wɔantumi.”\n19Yesu ka kyerɛɛ nʼasuafo no se, “O, mo a mo gyidi sua, me ne mo ntena nkosi da bɛn ansa na mo gyidi atim? Momfa abarimaa no mmrɛ me.”\n20Wɔde abarimaa no brɛɛ Yesu. Wɔde no duu Yesu anim ara pɛ na ɔyare no baa denneennen, twaa no hwee fam, ma ɔperee a nʼano refi ahuru.\n21Yesu bisaa abarimaa no agya se, “Nnaahe ni a ɔyare yi baa ne so?”\nAbarimaa no agya buaa Yesu se, “Efi ne mmofraase pɛɛ; 22na ɛtɔ da bi koraa a, ɔyare no tumi twa no hwe ogya anaa nsu mu pɛ sɛ ekum no. Enti sɛ wubetumi asa no yare de a, hu yɛn mmɔbɔ, na sa no yare ma yɛn.”\n23Yesu bisaa no se, “Adɛn nti na woka se sɛ metumi a? Nneɛma nyinaa betumi ayɛ hɔ ama obiara a ogye di.”\n24Abarimaa no agya buae se, “Mewɔ gyidi nanso esua, enti boa me, na hyɛ me gyidi mu den!”\n25Yesu huu sɛ nnipa no dɔ ara na wɔredɔɔso no, ɔteɛɛ honhommɔne no se, “Honhommɔne ɔsotifo ne mumu, mehyɛ wo sɛ, fi abofra yi mu kɔ. Nkɔhyɛ ne mu bio!”\n26Afei ɔyare no baa denneennen ansa na ɛrefi ne mu, enti ɛmaa abarimaa no yɛɛ sɛ owufo. Nnipakuw no kasaa huhuhuhu se, “Wawu.” 27Na Yesu soo ne nsa pagyaw no ma ogyinaa ne nan so a ne ho atɔ no.\n28Eyi akyi a Yesu ne nʼasuafo no nko ara wɔ fie no, wobisaa no se, “Adɛn nti na yɛn de yɛantumi antu saa honhommɔne no?”\n29Yesu buaa wɔn se, “Mpaebɔ nko ara na ebetumi atu saa ɔyare yi.”\nYesu Wu Ho Nkɔmhyɛ\n30Yesu fii hɔ no ɔfaa Galilea, efisɛ na ɔmpɛ sɛ nnipa te ne nka. 31Na ɔpɛ sɛ onya bere ma nʼasuafo no de kyerɛkyerɛ wɔn. Ɔka kyerɛɛ wɔn se, “Wobeyi Onipa Ba no ama, na wɔakum no, na ne nnansa so no ɔbɛsɔre aba nkwa mu bio.” 32Asuafo no ante asɛm a ɔkae yi ase, nanso na wosuro sɛ wobebisa no ase.\nHena Ne Ɔkɛse\n33Yesu ne nʼasuafo no baa Kapernaum. Bere a woduu ofi a wɔbɛtena mu no mu na wɔregye wɔn ahome no, Yesu bisaa nʼasuafo no se, “Yɛreba no dɛn akyinnye na na moregye wɔ ɔkwan so no?” 34Asuafo no antumi ammua efisɛ na wɔredwinnwen nea ɔbɛyɛ wɔn mu ɔkɛse no ho.\n35Ɔtenaa ase frɛɛ wɔn baa ne nkyɛn ka kyerɛɛ wɔn se, “Obiara a ɔpɛ sɛ ɔyɛ ɔpanyin wɔ mo mu no ɛsɛ sɛ ɔyɛ abofra anaa ɔsomfo wɔ mo mu!”\n36Afei ɔde abofra ketewa bi begyinaa wɔn mfimfini. Ɔde abofra no kyerɛɛ wɔn kae se, 37“Mo mu biara a me nti obegye abofra ketewa sɛ oyi no agye me, na nea obegye me no nso agye mʼAgya a ɔsomaa me no.”\nNea Ontia Yɛn No Wɔ Yɛn Afa\n38Yohane a ɔyɛ asuafo no mu baako no ka kyerɛɛ Yesu se, “Kyerɛkyerɛfo, yehuu ɔbarima bi a ɔde wo din retu ahonhommɔne nti yɛka kyerɛɛ no se onnyae, efisɛ ɔnka yɛn ho.”\n39Yesu kae se, “Munnsiw no kwan. Efisɛ obiara nni hɔ a ɔreyɛ anwonwade wɔ me din mu na obetwa ne ho atia me. 40Na obiara a ontia yɛn no wɔ yɛn afa. 41Obiara a esiane sɛ, moyɛ Kristo de no nti ɔbɛma mo nsu kuruwa ma anom no akatua remmɔ no da.\n42“Enti sɛ obi to mmofra nketewa a wogye me di yi mu bi hintidua a, eye ma no sɛ anka wɔde ɔbotan duruduru bɛsɛn ne kɔn mu, atow no akyene po mu. 43Sɛ wo nsa ma woyɛ bɔne a, twa na tow kyene. Eye ma wo sɛ wode dɛmdi bɛkɔ nkwa mu sen sɛ, wɔde wo nipadua nyinaa bɛto amanehunu gya 44a ennum da no mu. 45Na sɛ wo nan ma woyɛ bɔne a, twa na tow kyene. Eye ma wo sɛ wode nansin bɛkɔ nkwa mu sen sɛ, wode nan abien bɛkɔ amanehunu gya 46a ennum da no mu.” 47Na sɛ wʼani ma woyɛ bɔne a, tu na tow kyene. Eye ma wo sɛ wode ani baako bɛkɔ Onyankopɔn ahenni mu sen sɛ wowɔ ani abien na wɔde wo bɛto amanehunu gya mu 48baabi a\n“ ‘ogya no ennum da\nna ɛhɔ asunson nso nwu da.’\n50“Nkyene yɛ dɛ, nanso sɛ nkyene yera ne dɛ a, ɛso nni mfaso bio; wonte ne dɛ wɔ biribiara mu. Enti monnyera mo dɛ. Mo ne mo ho mo ho ntena asomdwoe mu.”\nAKCB : Marko 9


Adiyisɛm 13 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22\n13 Na okogyinaa mpoano anhwea+ so. Na mihuu akekaboa+ bi a ɔwɔ mmɛn du+ ne ti+ ason sɛ ofi po+ mu repue, na na ahemmotiri du bobɔ ne mmɛn ho, na abusudin+ nso wowɔ ne ti ho. 2 Na aboa a mihuu no no te sɛ ɔsebɔ,+ nanso na ne nan te sɛ osisi+ de, na n’ano te sɛ gyata+ ano. Na ɔtweaseɛ+ no de n’ahoɔden ne n’ahengua ne ne tumi+ kɛse no maa aboa no. 3 Na mihuu ne ti no mu biako te sɛ nea wɔatwa ma ɔreyɛ awu, nanso wɔsaa ne pirakuru+ no na asase nyinaa dii aboa no akyi a ne ho yɛ wɔn nwonwa. 4 Na wɔsom ɔtweaseɛ no efisɛ ɔde tumi maa aboa no, na wɔsom aboa no kae sɛ: “Hena na ɔte sɛ aboa no, na hena na obetumi ne no ako?” 5 Na wɔmaa no ano a ɛka nsɛnkɛse+ ne abususɛm,+ na wɔmaa no tumi a ɔde bɛyɛ adwuma asram aduanan abien.+ 6 Na obuee n’ano kaa abususɛm+ tiaa Onyankopɔn, de tiaa ne din ne n’atenae, kyerɛ sɛ wɔn a wɔtete ɔsoro+ no. 7 Na wɔmaa no kwan+ sɛ ɔne akronkronfo no nko na onni wɔn so nkonim,+ na wɔmaa no mmusuakuw ne nkurɔfo ne kasa ne aman nyinaa so tumi. 8 Na wɔn a wɔte asase so nyinaa bɛsom no; wɔn mu biara nni hɔ a wɔakyerɛw ne din wɔ Oguammaa a wokum+ no no nkwa nhoma+ mu, fi bere a wɔhyɛɛ wiase ase.+ 9 Sɛ obi wɔ aso a, ma ontie.+ 10 Sɛ nkoasom mu na ɛsɛ sɛ obi kɔ a, ɔbɛkɔ nkoasom+ mu. Sɛ obi de nkrante kum a, ɛsɛ sɛ wɔde nkrante kum no.+ Ɛha na akronkronfo+ no boasetɔ+ ne wɔn gyidi+ ba asɛm no mu. 11 Na mihuu aboa+ foforo sɛ ofi asase mu repue,+ na na ɔwɔ mmɛn abien te sɛ oguammaa, nanso ofii ase kasae sɛ ɔtweaseɛ.+ 12 Ná ɔde aboa+ a odi kan no tumi nyinaa yɛ adwuma wɔ n’anim. Na ɔma asase ne wɔn a wɔtete so no som aboa a odi kan a wɔsaa ne pirakuru no.+ 13 Na ɔyɛ nsɛnkyerɛnne+ akɛse, na ɔma ogya mpo fi soro ba asase so wɔ adesamma anim. 14 Na esiane nsɛnkyerɛnne a wɔma ɔyɛ wɔ aboa no anim nti, ɔdaadaa wɔn a wɔte asase so no ka kyerɛ wɔn sɛ wɔnyɛ ohoni+ mma aboa a onyaa nkrante kuru+ nanso ɔsan nyaa ahoɔden no. 15 Na wɔmaa no kwan sɛ ɔmfa ahome mma aboa no honi no, na ama aboa no honi no akasa na wama wɔakum wɔn a wɔnsom aboa no honi+ no nyinaa. 16 Na ɔhyɛ obiara,+ nketewa ne akɛse, adefo ne ahiafo, adehye ne nkoa, sɛ wɔmma wɔn agyiraehyɛde wɔ wɔn nsa nifa ho anaa wɔn moma so,+ 17 na obiara ntumi ntɔ anaa ɔntɔn gye nea ɔwɔ agyiraehyɛde no bi, aboa no din+ anaa ne din akontaahyɛde no.+ 18 Ɛha na nyansa ba asɛm no mu: Ma nea ɔwɔ adwene mmu aboa no akontaahyɛde no ano, efisɛ ɛyɛ onipa+ akontaahyɛde; na n’akontaahyɛde no yɛ ahansia aduosia asia.+


Awufo Ahonhom—Nnianim nsɛm\nDauda a ofi Sierra Leone se: “Minyinii wɔ ɔmantifi akuraa ketewaa bi ase. Bere a na meyɛ abarimaa no, m’abusua ne abusua foforo bi twee asase bi ho manso bere bi. Wɔn nyinaa kyerɛe sɛ asase koro no ara yɛ wɔn dea. Nea ɛbɛyɛ na wɔasiesie asɛm no, wɔkɔfrɛɛ odunsinni bi bae. Ɔde ahwehwɛ maa ɔbarima bi, na ɔde ntama fitaa kataa ne ho. Ankyɛ ɔbarima a ɔhyɛ ntama no mu no ho fii ase wosowee, na fifiri fii no. Bere a ɔhwɛɛ ahwehwɛ no mu no, ɔteɛɛm sɛ: ‘Mihu akwakoraa bi sɛ ɔreba! Ɔhyɛ atade fitaa. Ɔware na wanyin, wafuw dwen, na ɔnam a, okutun ne mu kakra.’\n“Ná ɔreka Nanabarima ho asɛm! Afei ɔde ehu teɛteɛɛm sɛ: ‘Sɛ munnye nea meka no nni a, mo ankasa mommɛhwɛ!’ Nokwarem no, na yɛn mu biara nni akokoduru a ɔde bɛyɛ saa! Odunsinni no de aduru bi a wahyɛ wɔ kora mu petee ne so maa ne ho dwoe.\n“‘Nanabarima’ nam ɔbarima a okura ahwehwɛ no so kae sɛ asase no yɛ yɛn abusua no dea. Ɔka kyerɛɛ me nenabea sɛ ɔnyɛ asase no so adwuma na ɔmma hwee nhaw no. Abusua foforo no penee atemmu no so. Asɛm no baa awiei.”\nOsuahu a ɛtete sɛɛ nyɛ na wɔ Afrika Atɔe Fam. Te sɛ wiase mmeae afoforo no, ɔpepem pii gye di wɔ ha sɛ awufo kɔ ahonhom wiase no mu, faako a wotumi hu nnipa na wonya wɔn asetra so nkɛntɛnso wɔ asase so. So saa gyidi yi yɛ nokware? So awufo te ase ampa? Sɛ wɔnte ase a, henanom na wɔkyerɛ sɛ wɔyɛ awufo ahonhom no? Nsɛmmisa yi ho mmuae a ɛteɛ a wubehu no ho hia yiye. Ɛyɛ owu ne nkwa asɛm.\nShare Share Nnianim nsɛm


Забур 52 CARS - Nnwom 52 AKCB\nDawid “maskil” dwom. Ɔtoo bere a Edomni Doeg bɛka kyerɛɛ Saulo se, “Dawid akɔ Ahimelek fi” no.\n1Ɔkɛse, adɛn nti na wohoahoa wo ho wɔ wo bɔne ho?\nAdɛn nti na wohoahoa wo ho da mu nyinaa,\nwo a woyɛ animguasede wɔ Onyankopɔn ani so?\n2Wo tɛkrɛma bɔ ɔsɛe ho pɔw;\nɛte sɛ oyiwan a ano yɛ nam yiye.\nWo a wutwa nkontompo nko ara.\n3Wʼani gye bɔne ho sen papa,\nwopɛ atoro sen sɛ wobɛka nokware.\n4Wodɔ asɛm biara a ɛde ɔhaw ba,\nwo tɛkrɛma daadaafo!\n5Ampa ara Onyankopɔn de ɔsɛe a enni awiei bɛbrɛ wo;\nɔbɛtwe wo afi wo ntamadan mu na watetew wo mu;\nƆbɛtɔre wʼase wɔ ateasefo asase so.\n6Atreneefo behu eyi na wɔasuro;\nwɔbɛserew no na wɔaka se,\n7“Hwɛ, onipa no ni,\nnea wamfa Onyankopɔn anyɛ nʼabandennen\nna mmom ɔde ne ho too nʼahonya dodow so,\nna onyaa ahoɔden de sɛee afoforo no!”\n8Nanso mete sɛ ngodua a\nɛrenyin wɔ Onyankopɔn fi:\nmede me ho to Onyankopɔn dɔ a ɛnsa da no so\n9Meyi wo ayɛ daa wɔ nea woayɛ nti;\nwo din so na mʼani bɛda, efisɛ eye.\nMeyi wo ayɛ wɔ wʼahotefo anim.\nAKCB : Nnwom 52


Забур 129 CARS - Nnwom 129 AKCB\n1“Wɔahyɛ me so pii afi me mmofraase,\nma Israel nka ɛ.\n2“Wɔahyɛ me so pii afi me mmofraase,\nnanso wontumi nnii me so nkonim ɛ.\n3Fɛntɛmfo afɛntɛm mʼakyi\nayɛ wɔn nkɔmoa atenten.\n4Nanso Awurade yɛ ɔtreneeni;\nwatwitwa amumɔyɛfo hama afi me ho ama made me ho.”\n5Ma wɔn a wɔtan Sion nyinaa\nmfa animguase nsan wɔn akyi.\n6Ma wɔnnyɛ sɛ sare a ɛwɔ ɔdan atifi,\na ennyin na ɛhyew;\n7na nnɔbaetwafo ntumi nnya biribi mfi mu nhyɛ ne nsa ma,\nna nea ɔboaboa ano nso nnya hwee nhyɛ nʼabasa ma.\n8Mma wɔn a wotwa mu wɔ hɔ no nka se,\n“Awurade nhyira mmra mo so;\nyehyira mo wɔ Awurade din mu.”\nAKCB : Nnwom 129


Bible Mmuae ԑkɔ ma Yehowa Adansefo – 4Jehovah (Yehowa)\nCategory: Bible Mmuae ԑkɔ ma Yehowa Adansefo\nENTI NNIPAKUW KԐSE A ԐWƆ ADIYISԐM NO WƆ ASASE SO BERE A HARMAGEDON BԐPAE AGU?\nAdiyisɛm 7:9, 15: …“hwɛ! Nnipakuw kɛse a onipa biara antumi ankan wɔn a wofi amanaman ne mmusuakuw ne nkurɔfokuw ne kasa horow mu gyinagyina Ahengua no anim ne Oguammaa no anim. Na eyi nti na wogyina, Onyankopɔn ahengua no anim na wɔresom no anɔpa ne anadwo wɔ N’asɔrefie hɔ…”-Wiase Foforo Nkyerɛase.\nBɛyɛ mfe pii atwam Yehowa Adansefo akyerɛkyerɛ sɛ wɔn mu nnipa dodow no benya owusɔre atra Paradise Asase so afebɔɔ, afei nso nnipa 144000 a wɔapaw wɔn na wɔne Yesu Kristo bɛtraa adi hene wɔ Ɔsoro. Akyidifo akuw- abien yi na wɔfrɛ wɔn “Asase sofo” ne “Ɔsoro kɔfo”. Wɔsan frɛ Asase sofo no “Nguan foforo a ɛwɔ Yohane 10:16 ne “Kuw Kɛse” a ɛwɔ Adiyisɛm 7:9 ɛnna wɔfrɛ Ɔsoro kɔfo no “Nguankuw ketewa” a ɛwɔ Luka 12:32 ne “Nsrafo anaa Nkaefo” a ɛwɔ 2 Korintofo 1:21-22 ne Mpem Ɔha Aduanan Anan No”a ɛwɔ Adiyisɛm 7 ne 14. Nsɛmfua eyinom di akoten mpɛn pii wɔ Ɔwɛn Aban gyidi nhyehyɛe mu de si akuw abien yi so dua. Continue reading “Enti nnipakuw kɛse a ɛwɔ adiyisɛm no wɔ asase so bere a Harmagedon bɛpae agu?”\nAuthor WebmasterPosted on May 13, 2013 May 13, 2013 Categories Bible Mmuae ԑkɔ ma Yehowa Adansefo, Yehowa Adansefo GyidiTags 144000 Kuw a Wɔasra wɔn, Harmagedon ne Awie No, Owu Akyi Asetena, Owusɔre, Ɔsoro, Paradise ne Ahenni no\nYehowa Adansefo bara mogya wɔtwe gu nipaduam\n.:DƐN NTI NA YEHOWA ADANSEFO PO MOGYA WƆTWE GU NIPADUAM?-So Wɔbarae Nnuru Wɔde Si Nyarewa Kwan (Vaccination) ne Honam Akwaa Wɔsesa (Organ Transplant)?\n“Mani gye Yehow a Adansefo Som ho, nanso meho pere me sɛ mehu nea enti a Yehowa Adansefo mpene mogya wɔtwe gu nipaduam so. Minim Bible nkyekyem a ɛka fa mogya ɛnsɛ sɛ yedi ho, nanso wobetumi akyerɛkyerɛ nea enti a mogya a wodi kyerɛ mogya wɔtwe gu nipaduam? Mate nso sɛ Yehowa Adansefo barae nnuru a wɔde si nyarewa kwan ne honam akwaa wɔsesa . Ɛyɛ Nokwarɛ?”\nWɔ asɛmmisa no yɛ nea ɛtɔ asom efisɛ abirabɔ kɛse wɔ sɛnea Yehowa Adansefo kyerɛkyerɛ Bible akenkan a ɛkasa tia mogya a wodi ne mogya a wɔtwe gu nipaduam ankasa ntam. Yudafo mapa no yɛɛ nnipa a wɔyɛ ahwɛyiye sɛ wobedi Kyerɛwnsɛm eyinom a ɛwɔ Mose mmara no mu so kyɛn Yehowa Adansefo no koraa. Nanso, woatwetwɛn wɔnan ase sɛ wɔbɛgye mogya, afei Kristofo asafo nyinaa ne Ɔsom akuw a wɔka sɛ wodi Bible nnyinasosɛm so no, Yehowa Adansefo Ɔsom no NKUTOO ne Ɔsom a ɔkyerɛ sɛ Bible nkyekyem eyinom (Genesis 9:3-4, Levitikus 17:10, Asomafo Nnwuma 15:28-29) kasa fa mogya a wodi denam nipaduam a wɔtwe gu, a ɛnyɛ mogya a wodi ankasa sɛ aduan. Continue reading “Yehowa Adansefo bara mogya wɔtwe gu nipaduam”\nAuthor WebmasterPosted on May 6, 2013 January 15, 2015 Categories Bible Mmuae ԑkɔ ma Yehowa Adansefo, Yehowa Adansefo GyidiTags Gyidi mu Nsakrae, Mogya a wɔtwe gu Nipaduam\nSo Yehowa Adansefo Bible no, wiase foforo nkyerԐase no, yԐ nkyerԐase pa a?\nO YEHOWA ADANSEFO BIBLE NO, WIASE FOFORO NKYERԐASE NO, YԐ NKYERԐASE PA A?\nƆwɛn Aban Bible ne Nhomawa Asafo no yɛ nea wonim no sɛ ɔsom a ɔpo Yesu Kristo Nyameyɛ. Ne saa nti, bere a wotintimii wɔn ankasa Bible Nkyerɛase no (Wiase Foforo Nkyerɛase) wɔyɛɛ nea wobetumi biara maa ɛbɛdaa adi sɛ kyerɛwnsɛm no mfoa adwene sɛ Yesu Kristo yɛ Onyankopɔn (Yehowa) so. Ama wɔayi adwene afi Yesu Kristo so sɛ ɔyɛ Onyankopɔn no, wɔde edin Yehowa (efi Hebri nkyerɛwde YHWH a egyina hɔ ma Onyankopɔn din) hyɛe “Theos”-Onyankopɔn (God) ananmu, ɛnna wɔde Yehowa (Jehovah) hyɛe “Kuriou” Awurade (Lord) ananmu wɔ Kristofo Hela Kyerɛwnsɛm (Apam Foforo) nkyekyem ahorow bebree mu. Enti, wɔmaa nsonsonoe bɛdaa Yehowa Nyankopɔn ne Yesu Kristo ntam a Kyerɛwnsɛm no mfoa so. Wɔasan akyinkyim nkyekyem ahorow a ɛfoa Yesu Kristo Nyameyɛ no so, sɛnea ɛbɛyɛ a wɔn gyidi a ɛkasa tia Nyankopɔn Baasakoro anya nkɔso. Kyerɛwtohɔ a edidi so yi (Ɔsom Adwumakuw a ɔde mmoa ma wɔn a woafi Ɔwɛn Aban no mu na wɔrehyɛ asetena foforo ase ɛnna ɛhyehyɛe nsɛm yi) yɛ kyerɛwtohɔ a ɛyɛ Bible nkyekyem a ɛma Ɔwɛn Aban Asafo Nyankopɔn Baasakoro gyidi a ɔnye nni no da adi wɔ wɔn Wiase Foforo Nkyerɛase no mu. Yɛhyɛ akenkanfo nkuran sɛ wɔnyɛ nhwehwɛmu wɔ mfomso ahorow yi wɔ Hela ne Borɔfo Nkabom Bible anaasɛ Ɔwɛn Aban Asafo Kingdom Interlinear Hela Kyerɛwnsɛm Nkyerɛase mu. Continue reading “So Yehowa Adansefo Bible no, wiase foforo nkyerԐase no, yԐ nkyerԐase pa a?”\nAuthor WebmasterPosted on April 23, 2013 July 22, 2013 Categories Bible Mmuae ԑkɔ ma Yehowa Adansefo, Yehowa Adansefo GyidiTags Nipakō Yesu Kristo yɛ, Nyame Din, Nyankopɔn Baasakoro No, Wiase Foforo Nkyerԑase, Woredɔ Yehowa\nAfe 2000: Wᴐyԑԑ nsakrae wᴐ Ͻwԑn Aban Ahyehyԑde nhyehyԑemu: Continue reading “Yehowa Adansefo – abakᴐsԑm ne gyidi”\nAuthor WebmasterPosted on February 16, 2013 March 10, 2013 Categories Bible Mmuae ԑkɔ ma Yehowa Adansefo, Yehowa Adansefo Abakɔsԑm, Yehowa Adansefo GyidiTags Atoro Nkɔmhyԑ, Gyidi mu Nsakrae, Ɔwԑn Aban Ahyehyԑde


Awo Ntoatoaso Asoɔdenfo Nnue | Yesu Asetena\nYESU KAA NKURO BI ANIM\nƆMAA NKURƆFO NYAA AHOTƆ NE ƆHOME\nNá Yesu nni Yohane Suboni ho agorɔ koraa. Sɛnea na Yesu bu Yohane no, saa na na obiara bu no anaa? Yesu kyerɛɛ sɛnea na nnipa dodow no ara te. Ɔkaa sɛ: “Hwan ho na mede awoɔ ntoatoasoɔ yi bɛtotoɔ? Ɛte sɛ mmɔfra nkumaa a wɔtete dwa mu a wɔteam frɛ wɔn mfɛfoɔ sɛ, ‘Yɛhyɛnee atɛntɛbɛn maa mo, nanso moansa; yɛbɔɔ bena, nanso moanyɛ biribiara ankyerɛ sɛ mo werɛ aho.’”—Mateo 11:16, 17.\nAsɛm a Yesu kae no kyerɛ sɛn? Ɔno ara kyerɛɛ mu sɛ: “Yohane baeɛ, wannidi na wannom, nanso nkurɔfoɔ ka sɛ ‘Ɔwɔ adaemone’; onipa Ba no baeɛ, ɔdidi na ɔnom, na nkurɔfoɔ ka sɛ, ‘Hwɛ! Ɔbarima didifoɔ ne ɔsanomfoɔ, togyefoɔ ne nnebɔneyɛfoɔ adamfo.’” (Mateo 11:18, 19) Ná Yohane yɛ Nasirini, enti nneɛma pii wɔ hɔ a, na ɔnyɛ bi; nsa koraa ebi anka n’ano da. Ne nyinaa akyi no, ne bere sofo kaa sɛ ɔwɔ ahonhommɔne. (Numeri 6:2, 3; Luka 1:15) Yesu nso bae no, nea nnipa yɛ biara na ɔyɛ bi. Ɔdidi nomee sɛnea ɛsɛ. Nanso nkurɔfo no kaa sɛ ɔyɛ didifo ne ɔsanomfo. Enti wohwɛ nkurɔfo no a, na biribiara nyɛ wɔn fɛ.\nAfei Yesu de saa awo ntoatoaso no totoo mmofra nkumaa a wɔwɔ dwa so ho. Mmofra no, sɛ wɔn mfɛfo hyɛn atɛntɛbɛn a, wɔnsaw, na sɛ wɔbɔ bena nso a, wɔnyɛ biribiara nkyerɛ sɛ wɔn werɛ ahow. Yesu toaa so sɛ: “Nanso, nyansa nam ne nnwuma so di bem.” (Mateo 11:16, 19) Enti Yohane ne Yesu nyinaa “nnwuma” kyerɛɛ sɛ nea nkurɔfo keka faa wɔn ho no nyɛ nokware.\nBere a Yesu kaa biribi de kyerɛɛ sɛ biribiara nyɛ nkurɔfo no fɛ no, afei ɔde n’ani sii nkuro bi so kaa sɛ wɔnnue. Nkuro no ne Korasin, Betsaida, ne Kapernaum. Yesu yɛɛ anwonwade akɛse wɔ saa nkuro yi mu, nanso sɛnea Yesu kyerɛe no, sɛ Foinike nkuro Tiro ne Sidon na ɔyɛɛ saa anwonwade no a, anka wɔbɛsakra. Kapernaum na na Yesu taa soɛ, nanso nnipa pii wɔ hɔ a, Yesu anwonwade no ampusu wɔn. Yesu kaa wɔn ho asɛm sɛ, “Atemmu Da no, ɛbɛyɛ mmerɛ ama Sodom asase asene” wɔn.—Mateo 11:24.\nAfei Yesu yii n’Agya ayɛ sɛ ɔde ɔno Agya no ho nokwasɛm asie “anyansafoɔ ne animdefoɔ,” nanso wayi no adi akyerɛ ahobrɛasefo a wɔte sɛ mmofra nketewa. (Mateo 11:25) Afei Yesu kaa asɛm dɛdɛ yi kyerɛɛ nnipa a wɔte saa no: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na monsua me, ɛfiri sɛ medwo, na mebrɛ me ho ase akoma mu, na mobɛnya home ama mo kra. Na me kɔndua yɛ mmerɛ na m’adesoa yɛ hare.”—Mateo 11:28-30.\nDɛn na Yesu yɛ maa nkurɔfo ho tɔɔ wɔn? Ná nyamesom mpanimfoɔ no de wɔn atetesɛm ahyɛ nkurɔfo no so ma ayɛ adesoa ama wɔn. Ɛho nhwɛso ne Homeda no. Wɔhyehyɛɛ ho mmara denneennen maa nkurɔfo no. Nanso Yesu kyerɛkyerɛɛ wɔn Onyankopɔn ho nokwasɛm a wamfa atetesɛm biara amfrafra mu. Wei maa nkurɔfo no ho tɔɔ wɔn. Wɔn a na atumfoɔ no hyɛ wɔn so ne wɔn a bɔne ama wɔabotow no, Yesu maa wɔhuu baabi a wɔbɛtumi anya ahotɔ. Nea Yesu yɛe ne sɛ, ɔmaa nkurɔfo no huu nea wɔyɛ a Onyankopɔn de wɔn bɔne bɛfiri wɔn na wɔne ne ntam ayɛ kama.\nNnipa a wɔbɛfa Yesu kɔndua a ɛyɛ mmerɛ no, wɔn nyinaa bɛtumi ahyira wɔn ho so na wɔasom yɛn soro Agya mmɔborɔhunufo Nyankopɔn. Onyankopɔn ahyɛde nyɛ den, enti sɛ obi ka sɛ ɔbɛsom no a, ɛnyɛ adesoa koraa.—1 Yohane 5:3.\nYesu bere so nnipa no, sɛn na wɔyɛɛ wɔn ade a enti ɔde wɔn totoo mmofra ho?\nDɛn na ɛmaa Yesu yii ne soro Agya no ayɛ?\nDɛn na nyamesom mpanimfoɔ no yɛe a ɛkyerɛ sɛ wɔkyekyeree nnesoa soaa nkurɔfo no? Ahotɔ bɛn na Yesu de maa wɔn?\nNea Onyankopɔn hwehwɛ fi yɛn hɔ no, yebetumi ahu wɔ asɛmfua biako pɛ mu.


ኢሳይያስ 37 NASV – Yesaia 37 ASCB | Biblica\nኢሳይያስ 37 NASV – Yesaia 37 ASCB\nWɔka Yerusalem Gyeɛ Ho Asɛm\n1Ɛberɛ a ɔhene Hesekia tee yeinom no, ɔsunsuanee ne ntadeɛ mu, ɛnna ɔfiraa ayitoma, na ɔkɔɔ Awurade asɔredan mu. 2Na ɔsomaa ahemfie sohwɛfoɔ Eliakim, ɔtwerɛfoɔ Sebna ne asɔfoɔ mpanin a wɔn nyinaa hyehyɛ ayitadeɛ kɔɔ Amos babarima odiyifoɔ Yesaia nkyɛn. 3Wɔka kyerɛɛ no sɛ, “Sɛdeɛ ɔhene Hesekia ka nie: Saa ɛda yi yɛ ɔhaw, animka ne animguaseɛ da. Ayɛ te sɛ deɛ mmɔfra awoɔ duru so na ahoɔden a wɔde bɛwo wɔn nni hɔ. 4Nanso, ebia Awurade, mo Onyankopɔn ate sɛ Asiria ɔnanmusini no regu Onyankopɔn teasefoɔ no anim ase, na wɔbɛtwe nʼaso wɔ ne nsɛnkeka no ho. Enti mommɔ mpaeɛ mma nkaeɛfoɔ a wɔte nkwa mu no.”\n5Ɛberɛ a ɔhene Hesekia mpanimfoɔ no kɔkaa ɔhene nkra no kyerɛɛ Yesaia no, 6Yesaia ka kyerɛɛ wɔn sɛ, “Ka kyerɛ wo wura sɛ, ‘Sɛdeɛ Awurade seɛ nie: Mma abususɛm a Asiriahene asomafoɔ no ka tiaa me no nha wo. 7Montie! Mede honhom bi rebɛhyɛ ne mu, sɛdeɛ ɛbɛyɛ a sɛ ɔte asɛm bi a ɔbɛsane akɔ ne ɔman mu na ɛhɔ na mɛma wɔde akofena akum no.’ ”\n8Ɛberɛ a ɔsahene no tee sɛ Asiriahene afiri Lakis no, ɔsanee nʼakyi kɔhunuu sɛ ɔhene no ne Libna reko.\n9Ankyɛre, ɔhene Sanaherib nyaa nkra sɛ, Tirhaka Etiopiani a ɔyɛ Misraimhene di akodɔm anim rebɛko atia no. Ɛberɛ a ɔteeɛ no, ɔsomaa abɔfoɔ kɔɔ Hesekia nkyɛn de nkra kɔmaa no sɛ: 10“Monka nkyerɛ Yudahene Hesekia sɛ: Ɛmma onyame a wode wo ho ato no so no nnaadaa mo nka sɛ, ‘Asiriahene rentumi mfa Yerusalem.’ 11Moate deɛ Asiria ahemfo ayɛ amanaman no nyinaa. Wɔasɛe wɔn pasaa. Na mo deɛ wɔbɛgye mo anaa? 12Anyame a wɔwɔ aman a me nananom sɛee wɔn no, aman te sɛ Gosan, Haran, Resef ne Edenfoɔ a na wɔwɔ Telasar no anyame gyee wɔn anaa? 13Ɛhe na Hamathene ne Arpadhene, kuropɔn Sefarwaim anaa Hena anaa Iwa ahemfo no wɔ?”\n14Hesekia nsa kaa krataa a abɔfoɔ no de baeɛ no, ɔkenkaneeɛ. Afei ɔforo kɔɔ Awurade asɔredan no mu kɔtrɛɛ mu wɔ Awurade anim. 15Na Hesekia bɔɔ mpaeɛ kyerɛɛ Awurade sɛ: 16“Ao, Asafo Awurade, Israel Onyankopɔn a wodi ɔhene firi Kerubim ntam, wo nko ara na woyɛ Onyankopɔn wɔ asase so ahennie nyinaa so. Wo na wobɔɔ ɔsoro ne asase. 17Brɛ wʼaso ase, Ao Awurade, na tie! Bue wʼani, Ao Awurade, na hwɛ. Tie nsɛm a Sanaherib asoma de abɛsopa Onyankopɔn teasefoɔ no.\n18“Ɛyɛ nokorɛ, Awurade, sɛ, Asiria ahemfo asɛe saa aman yi ne wɔn nsase. 19Na wɔato anyame a wɔwɔ saa aman yi so no agu ogya mu, ahye wɔn, ɛfiri sɛ wɔnyɛ anyame na mmom wɔyɛ nnua ne aboɔ a nnipa de wɔn nsa ayɛ. 20Afei, Ao Awurade, yɛn Onyankopɔn, gye yɛn firi ne nsam, na ama ahennie a ɛwɔ asase so nyinaa ahunu sɛ, wo nko ara, Ao, Awurade, ne Onyankopɔn.”\n21Na Amos babarima Yesaia too saa nkra yi kɔmaa Hesekia sɛ, “Sɛdeɛ Awurade, Israel Onyankopɔn seɛ nie: Esiane sɛ woabɔ me mpaeɛ afa Asiriahene Sanaherib ho no, 22yei ne asɛm a Awurade aka atia no:\n“Ɔbabaabunu Sion sopa wo,\nna ɔsere wo.\nƆbabaa Yerusalem di wo ho fɛ,\nna ɔwoso ne ti ɛberɛ a woredwane.\n23Hwan na wasopa no na woagu ne ho fi yi?\nHwan na woama wo nne so atia no\nna wohwɛɛ no ahantan so?\nƐyɛ Israel ɔkronkronni no!\n24Wonam wʼabɔfoɔ so\nasoa nsopa agu Awurade so.\nNa woaka sɛ,\n‘Me nteaseɛnam dodoɔ enti\nmaforo mmepɔ atentene,\naane Lebanon mmepɔ a ɛwoware pa ara no.\nMatwitwa ne ntweneduro atentene no,\nne ne pepeaa a ɛyɛ fɛ no agu fam.\nMaduru ne mmepɔ a ɛwɔ akyirikyiri no so,\nne ne kwaeɛbirentuo mu.\n25Matutu nsubura wɔ ahɔhoɔ nsase bebree so\nde ne nsu pa no adwodwo me ho.\nMpo, mepaee Misraim nsubɔntene mu\nsɛdeɛ mʼakodɔm bɛtumi atwa!’\nƐberɛ tentene a atwam na mehyɛ too hɔ.\nƐberɛ bi a atwam no na medwenee ho;\nafei mama aba mu sɛ,\nmoadane nkuropɔn a mosɛe nkuro a wɔwɔ banbɔ\nma wɔdane aboɔ asie.\n27Wɔn nkurɔfoɔ a tumi afiri wɔn nsa no\nho adwiri wɔn na animguaseɛ aka wɔn.\nWɔte sɛ afuo so nnua,\nne afifideɛ foforɔ a ɛyɛ mmrɛ;\nwɔte sɛ ɛserɛ a ɛfifiri ɛdan atifi.\nƐhye ansa na anyini.\n28“Nanso, menim deɛ woteɛ\nɛberɛ a woba ne ɛberɛ a wokorɔ\nne sɛdeɛ wo bo huru tia me.\n29Na ɛsiane mo ahomasoɔ a ɛtia me,\nna mʼankasa mate no enti,\nmede me darewa bɛsɔ mo hwene mu,\nna mede nnareka ato mo ano,\nna mama mo afa ɛkwan\na mofaa so baeɛ no so, asane mo akyi.”\n30Yei na ɛbɛyɛ nsɛnkyerɛnneɛ ama woɔ, Ao Hesekia:\n“Saa afe yi wobɛdi deɛ ɛno ankasa fifirie,\nafe a ɛtɔ so mmienu no, wobɛdi deɛ ɛfiri mu ba.\nNa afe a ɛtɔ so mmiɛnsa so no, mobɛdua mfudeɛ, na moatwa.\nMobɛyɛ bobe nturo, na moadi nʼaba no.\n31Na mo a moaka Yuda a moatumi agyina ntua no mu ɔhaw ne abɛbrɛsɛ no ano no,\nmobɛsane atena mo asase so, na mobɛdi yie na moadɔre.\n32Na nkaeɛfoɔ bi bɛfiri Yerusalem aba,\nna nkaeɛfoɔ dɔm afiri Bepɔ Sion so.\nAsafo Awurade di nsiyɛ bɛhwɛ ama yei aba mu.\n33“Yei ne asɛm a Awurade ka fa Asiriahene ho:\n“Ɔrenhyɛne saa kuropɔn yi mu\nna ɔrento bɛmma wɔ ha.\nƆremfa akokyɛm mmɛnnyina kuropɔn no akyi\nna ɔrensi otua pie ntia no.\n34Ɔhene no kwan a ɔfaa so baeɛ no ara so na ɔbɛsane afa akɔ nʼankasa ɔman mu.”\nAwurade ka sɛ,\n“Ɔrenwura saa kuro yi mu.\n35Mɛko agye saa kuropɔn yi,\nɛsiane mʼankasa mʼanimuonyam ne mʼakoa Dawid enti!”\n36Afei Awurade ɔbɔfoɔ firii adi na ɔkunkumm asraafoɔ ɔpeha aduɔwɔtwe enum wɔ Asiria nsraban mu. Ɛberɛ a nnipa no sɔree anɔpa no, wɔhunuu sɛ afunten gugu baabiara! 37Enti Asiriahene Sanaherib pɔnn nʼakodɔm. Ɔsane kɔɔ Ninewe kɔtenaa hɔ.\n38Ɛda bi a na ɔresɔre ne nyame Nisrok wɔ abosomdan mu no, ne mma mmarima baanu, Adramelek ne Sareser de akofena kɔkumm no, na wɔdwane kɔɔ Ararat asase so. Na ne babarima Esarhadon bɛdii nʼadeɛ sɛ Asiriahene.\nASCB : Yesaia 37